Melankolik, ceria serikan juadah Aidilfitri
2 Mei 2022, 10:45 am
PELBAGAI pilihan drama dan telefilem Aidilfitri menarik akan mewarnai sambutan lebaran penonton sepanjang Syawal 2022. Pastinya sambutan Hari Raya Aidilfitri tahun ini lebih meriah dengan paparan drama dan telefilem baharu yang ditayangkan menerusi kaca televisyen.
Awesome TV ‘padu’ dengan drama, telefilem
Awesome TV menyediakan variasi drama hebat bersempena Syawal. Slot Ohsem Tele membariskan seleksi telefilem yang sarat dengan penceritaan menarik. Istimewa hari raya pertama, naskhah hebat Jeman arahan sutradara tersohor Rashid Sibir dibintangi Iman Zulkarnain, Fauziah Nawi, Farah Ahmad dan Mia Farhana akan bersiaran pada 3 Mei, pukul 9 malam.
NASKHAH Jeman menemui penonton pada Syawal pertama.
Selain itu, pelbagai telefilem segar turut disusun bagi mengisi slot yang sama pada setiap hari Ahad, 9 malam. Antaranya Mat Ri Ye Pak Din yang dilakonkan Sharif Zero, Sabri Yunus, Mak Engku dan Cahaya Nilam. Termasuklah Nawfal Nak Raya, Syurga Nur Muhammad dan Kasih Yang Ternoda lakonan mantap Reen Rahim, Hisyam Hamid dan Zain Hamid.
Dua naskhah menarik yang merupakan bahagian kedua drama bersiri Syurga Yang Kedua dibintangi Zarul Husin, Elizad Sharifuddin, Fasha Sandha, Sherry Ibrahim dan Dynas Mokhtar kembali menghiasi slot Dramatix. Sementara drama Hantu Van Sewa 2 dilakonkan Nasir Bilan Khan dan Bell Ngasri ditayangkan dalam slot Dramedi setiap Khamis hingga Ahad pukul 9.30 malam bermula 12 Mei.
FILEM Bollywood Mann turut mengisi tontonan raya menerusi Awesome TV.
Drama emosi Nabila Huda, Azhan Rani terbitan RTM

Membawakan tema Syukurnya Syawal, Radio Televisyen Malaysia (RTM) menerusi tiga saluran utama, TV1, TV2 dan TV Okey akan menyajikan pelbagai pilihan program menarik.
Antaranya drama PA Lelaki Kerek yang ditayangkan pada 4 Mei menerusi saluran TV Okey. Drama lakonan Johan As’ari dan Jasmine Suraya tersebut pastinya menambat hati dengan kisah percintaan yang mencuit hati.
NABILA HUDA dalam dalam satu babak drama Demi Cintaku Zainuddin.
Tidak ketinggalan drama Demi Cintaku Zainuddin lakonan hebat dramatis Nabila Huda dan Azhan Rani. Drama tersebut akan ditayangkan pada 7 Mei menerusi saluran TV1.
Drama Pulut Kuning Sushi Salmon lakonan Atikah Suhaime dan Mubarak Majid juga tidak kurang menarik. Mempamerkan dua budaya antara Malaysia dan Jepun, naskhah tersebut akan ditayangkan pada 4 Mei, pukul 9 malam menerusi TV2.
Menampilkan pelakon Nasz Sally, Azad Jazmin, Azizah Mahzan dan Zulin Aziz, telefilem khas Aidilfitri Sabotaj Raya mengisahkan tentang seorang gadis bernama Elina. Kisah yang diselitkan dengan unsur humor tersebut pastinya membuatkan penonton tidak kering gusi apabila ditayangkan pada 3 Mei ini menerusi TV2.
BARISAN pelakon yang membintangi drama PA Lelaki Kerek tayangan TV Okey.
TV3, TV9 rentap emosi penonton
Tidak cukup syarat sambutan Hari Raya Aidilfitri tanpa kehadiran drama-drama yang mampu membuatkan para penonton beremosi sehingga mampu menitiskan air mata.
Situasi tersebut dijanjikan dua stesen televisyen bawah naungan Media Prima Berhad iaitu TV3 dan TV9 dengan menghidangkan drama-drama lakonan pelakon hebat tanah air sepanjang minggu pertama Syawal.
Bertemakan Seikhlas Hati, TV3 pada minggu pertama lebaran mempertaruhkan beberapa drama hebat seperti Wan Senja lakonan hebat Ogy Ahmad Daud, Ali Reza Kavoossi, Nabila Razali, Wan Sharmila, Syazuwan Hassan dan Fify Azmi.
Bersiaran pada 3 hingga 6 Mei pukul 11.30 pagi, drama tersebut mengisahkan suka duka kehidupan seorang guru iaitu Hajah Rohimah (Ogy) selain beberapa konflik yang berlaku dalam keluarganya.
TELEFILEM yang dijangka merobek hati penonton, Jangan Malu Menangis lakonan mantap Rosyam Nor (kiri) dan Fauziah Latiff.
Naskhah arahan Riza Baharuddin tersebut akan membuatkan jiwa penonton terusik dengan jalan cerita serta lakonan mantap para pelakonnya.
Sementara itu, TV3 juga menggamit semula kenangan peminat sitkom popular, Puteri menerusi drama mini Puteri Reunion yang akan menemui penonton bermula 3 hingga 6 Mei pukul 10.30 pagi.
Menariknya, Puteri Reunion menghimpunkan semula semua pelakon asalnya iaitu Nora Danish, Nina Fazurina, Beego, Intan Ladyana dan Kenchana Dewi.
Menampilkan jalan cerita yang lebih matang, drama tersebut turut dibintangi Ruhainies dan Idris Khan.
Sementara itu, stesen TV9 juga tidak kalah dengan membariskan beberapa drama menarik.
DRAMA Wan Senja menemui penonton dari hari raya pertama hingga keempat.
Salah satunya ialah telefilem berjudul Jangan Malu Menangis yang akan ditayangkan pada malam raya, pukul 9.30 malam.
Telefilem tersebut dilabelkan sebagai ‘wajib tonton’ kerana membariskan lakonan pelakon hebat iaitu Datuk Rosyam Nor, Fauziah Latiff, Ozlynn Wati, Aprena Manrose dan Harissa Adlyn yang mampu merentap emosi penonton dengan jalan cerita dipaparkan.
Jangan Malu Menangis mengisahkan tentang Ramlee (Rosyam) yang merupakan bekas kelasi kapal menjalani kehidupannya bersama anak-anak selepas kematian isteri tercinta, Haryati (Fauziah).
FILEM pendek Astro, Tujuh Hari Di Bawah Matahari lakonan Nadhir Nassar.
Astro pertaruh filem pendek, drama wajib tonton
Stesen televisyen berbayar terkenal Astro turut menyajikan pelbagai drama dan filem menarik sepanjang Aidilfitri tahun ini.
Bertemakan Semangat Lebaran Kita, Astro mempertaruhkan filem pendek berjudul Tujuh Hari Di Bawah Matahari lakonan hebat Nadhir Nasar.
Filem pendek tersebut akan disiarkan pada malam raya secara tayangan perdana di Astro Go pukul 8 malam dan secara serentak menerusi semua saluran Astro pada Syawal ketiga bermula pukul 8.30 malam.
Naskhah arahan pengarah Razaisyam Rashid berkenaan menerapkan elemen pasca pandemik yang mengangkat mesej perjuangan hidup yang terpaksa diteruskan selepas berdepan waktu sukar selama dua tahun akibat Covid-19.
LAKONAN Remy Ishak dan Amyra Rosli dalam Jangan Menangis Cinta.
Tujuh Hari Di Bawah Matahari mengisahkan pemuda harapan keluarga bernama Emil yang tekad berbasikal sejauh 500 kilometer untuk pulang ke kampung halaman di Perlis bertemankan si ‘bulus’ bernama Borhan bagi menyambut Aidilfitri.
Selain Nadhir, naskhah ditunggu-tunggu tersebut turut menampilkan barisan pelakon hebat lain seperti Sherie Merlis dan Pekin Ibrahim.
Bagi peminat drama Melayu pula, Astro turut menyajikan barisan drama menarik dan wajib tonton seperti Jangan Menangis Cinta lakonan Remy Ishak, Amyra Rosli dan
Rita Nadira yang sudah mula ditayangkan bermula 21 Mac lalu pukul 10 malam pada setiap Isnin hingga Khamis.
Dendam Seorang Isteri turut ditayangkan hingga 8 Julai depan menampilkan Nad Zainal, Fasha Sandha, Aidit Noh dan Wan Raja bersiaran setiap Isnin hingga Jumaat bermula pukul 6 petang


Trafik sesak kira-kira 8 km menghala utara
2 Mei 2022, 10:27 am
PETALING JAYA – Aliran trafik di Lebuh Raya Utara-Selatan dilaporkan sesak lebih 8 kilometer berikutan pertambahan kenderaan sejak awal pagi tadi.
Tinjauan Kosmo! di laman Twitter Lembaga Lebuh Raya Malaysia (LLM) mendapati keadaan trafik bergerak secara perlahan melibatkan Lebuh Raya Utara-Selatan dari Tapah ke Gopeng arah utara.
Sementara itu, aliran trafik di Lebuh Raya Kuala Lumpur-Karak (KLK), Lebuh raya Pantai Timur 1 (LPT 1) dan LPT 2 masih lagi lancar.
Dalam pada itu, Plus Malaysia Berhad (Plus) di Twitter rasminya memaklumkan, kemalangan berlaku di Lebuh Raya Utara-Selatan di KM 291.5 arah selatan dari Southville City ke Putra Mahkota menyebabkan lorong kanan terhalang dan aliran trafik bergerak secara perlahan.
Orang ramai dinasihatkan untuk merancang perjalanan dengan baik dan menggunakan laluan alternatif bagi mengelak kesesakan yang berlaku. – KOSMO! ONLINE


Russia tamatkan kerjasama di ISS
Oleh KOSMO!

2 Mei 2022, 10:00 am
MOSCOW – Ketua Pengarah Agensi Angkasa Lepas Russia (Roscosmos), Dmitry Rogozin mengumumkan bahawa Moscow akan menarik diri dari Stesen Angkasa Lepas Antarabangsa (ISS) dan tidak lagi akan bekerjasama dengan Pentadbiran Aeronautik dan Angkasa Lepas Kebangsaan (NASA) serta Agensi Angkasa Eropah (ESA).
Menurut laporan akhbar Daily Mail, Rogozin memberitahu stesen televisyen Rossiya 24 kelmarin bahawa negara itu tidak akan meneruskan usaha sama dengan rakan-rakan kerjasama antarabangsanya di ISS. Beliau sekali gus mengesahkan keputusan untuk menarik diri telah dibuat.
Tambahnya, Roscosmos tidak perlu memberikan tarikh tepat bagi penarikan diri, namun program angkasa lepas Russia akan mematuhi notis setahun yang telah ditetapkan.
“Keputusan telah dibuat dan kami tidak perlu membincangkannya secara terbuka.
“Kami juga akan meneruskan kerjasama di ISS menurut jangka masa yang telah ditetapkan oleh kerajaan Russia, sehingga sekurang-kurangnya tahun 2024,” katanya.
Awal bulan ini, Rogozin telah memuat naik satu kenyataan di Twitter yang menyelar sekatan Barat ke atas Rusia berkaitan program angkasa lepas di tengah-tengah pencerobohan ke atas Ukraine.

“Saya percaya bahawa hubungan antara rakan kerjasama di ISS dan projek-projek bersama lain akan kembali pulih sekiranya semua sekatan ditarik balik,” demikian menurut ciapan Rogozin.
Bidang angkasa lepas merupakan satu-satunya kerjasama yang masih terjalin antara Moscow dan Barat buat masa ini.
Selama berdekad-dekad, Russia telah membawa angkasawan Amerika Syarikat (AS) untuk pergi dan kembali dari ISS menggunakan roket Soyuz, namun telah berhenti melakukan demikian pada 2020.
Bagaimanapun, sekiranya Russia menarik diri daripada kerjasama di ISS, NASA dan ESA dikhuatiri sukar mengekalkan operasi serupa di stesen tersebut kerana operasi di ISS dijalankan dengan kerjasama antara Moscow dan Washington.
Bagaimanapun, dalam tempoh beberapa tahun kebelakangan ini, NASA telah bekerjasama dengan beberapa entiti komersial swasta, terutamanya SpaceX milik bilionair, Elon Musk bagi tujuan kargo dan pelancaran roket yang membawa angkasawan.
Ia bertujuan bagi mengurangkan kebergantungan Washington terhadap Moscow. – Agensi


Sanggup belanja besar sambut anak balik raya
Oleh KOSMO!

2 Mei 2022, 10:40 am
PETALING JAYA – Dua tahun tidak dapat berkumpul bersama anak-anak sudah cukup menggambarkan kesedihan yang dialami oleh ibu bapa yang terpaksa meraikan kehadiran 1 Syawal secara sederhana di rumah. Bagaimanapun, kesedihan itu akhirnya terubat apabila kerajaan membenarkan aktiviti balik kampung bagi meraikan Aidilfitri pada tahun ini, sekali gus memberi keceriaan kepada ibu bapa untuk meraikan hari penuh bermakna itu bersama anak-anak. Di Yan, Kedah, seorang warga emas dari Guar Chempedak melahirkan rasa teruja apabila dapat menyediakan lebih 30 jenis kuih…

Sila Log Masuk atau Langgan untuk membaca berita sepenuhnya


‘Inilah Aidilfitri paling bermakna apabila dapat bersama anak-anak’
Oleh KOSMO!

2 Mei 2022, 10:41 am
KUALA TERENGGANU – Ketibaan Hari Raya Aidilfitri tahun ini amat bermakna buat seorang wanita warga emas, Esah Zaiton Abdul Rahman, 85.
Menurut wanita itu, Aidilfitri tahun ini cukup istimewa memandangkan semua tujuh anak dan serta puluhan cucu dan cicitnya dapat berkumpul semula di rumahnya di Pulau Rusa di sini.
“Raya dua tahun berturut-turut bagaikan tidak lengkap apabila empat daripada tujuh anak saya yang menetap di Selangor dan Johor tidak dapat bersama pada pagi raya.
“Memang mereka pulang ke kampung setelah rentas negeri dibenarkan pada bulan Oktober tahun lalu, tetapi perasaan bersama anak, cucu dan cicit di pagi raya amat istimewa dan sukar digambarkan,” katanya ketika ditemui di Pulau Rusa di sini semalam.
Esah Zaiton berkata, sebelum ini, dia hanya berhubung dengan anak, cucu dan cicit yang berada di luar Terengganu menerusi panggilan telefon dan video.
Tambahnya, walaupun sedih, dia tetap akur kerana kekangan pandemik Covid-19.

“Hari Raya Aidilfitri tahun ini amat istimewa kerana kami sekeluarga dapat kembali bermaafan dan berpelukan bersama.
“Saya juga akan sediakan hidangan nasi minyak dan gulai daging untuk kami nikmati bersama pada pagi 1 Syawal ini,” katanya yang percaya sambutan Aidilfitri tahun ini bakala lebih meriah dan bermakna.


Salam perantauan 2 Mei
Oleh KOSMO!

2 Mei 2022, 10:00 am
“Salam perantauan daripada saya buat keluarga di Rawang, Selangor. Tidak dilupakan juga kepada sanak saudara, sahabat handai dan seluruh warga Malaysia. Selamat Hari Raya Aidilfitri, maaf zahir batin.” Selamat hari raya dari Korea

Sila Log Masuk atau Langgan untuk membaca berita sepenuhnya


Bingkisan doa, air mata penghapus dosa Siti Sarah
2 Mei 2022, 10:30 am
BERLOKASIKAN pusara isterinya, Allahyarham Siti Sarah Raissuddin iaitu Tanah Perkuburan Sungai Pusu, Gombak, pemilik nama lengkap Shahmira Muhamad itu terlihat tenang menguruskan tiga orang cahaya matanya, Uwais Alqarni, 11; Dzahira Talita Zahra, 9, dan Ariq Matin, 7.
Sesekali Shuib, 38, mengusap ubun-bun anak kedua bongsunya, Matin yang masih ‘bertatih’ mengenal erti kehidupan sebenar, termasuk realiti bahawa ibunya sudah bertemu pengakhiran dunia dan dijemput Ilahi.
Sedondon berbaju putih, Shuib tiga beranak bagaimanapun semakin mengerti bahawa dalam kehidupan, tidak semua yang diimpikan akan berakhir dengan debunga indah.
SHUIB berharap kehidupannya dapat ditempuhi dengan tenang dan dipermudahkan Allah SWT.
Adakala, naratif kehidupan menemui kesulitan, akan ada sakit pahit yang mematangkan. Perihal sama diharapkan dapat diterima dan dipraktikkan ahli keluarga paling muda dalam ‘legasi’ mereka, Ayash Affan yang kini memasuki usia 10 bulan.
LEBARAN kali ini, buat pertama kali Shuib ‘kekosongan’ tanpa kehadiran seorang isteri, pendamping suri hatinya Allahyarham Siti Sarah Raissuddin. Namun di sisinya, ada ‘harta’ tinggalan wanita itu iaitu anak-anak yang mematangkan perjalanan hidupnya.
Raya sederhana, balik kampung
Pertama kali menyambut lebaran tanpa isteri yang merupakan tulang belakangnya selama 10 tahun terbelakang ini, Shuib reda dengan takdir tersebut. Harapannya agar anak-anak juga perlahan-lahan merasai emosi sama.

“Raya tahun ini berjalan macam biasa. Anak-anak memang bersemangat dan saya tak boleh pentingkan diri sendiri.
“Mereka janji berpuasa penuh dan apabila mereka tunaikan, sebagai bapa saya mesti meraikan pencapaian mereka.
“Saya nak mereka rasa apabila dah berjaya puasa, layak untuk mereka diraikan. Tujuan utama memang itulah, nak meraikan mereka.
“Nak bagi mereka lupa sedikit kesedihan.
“Rancangan memang ada nak balik kampung dan duduk lama sikit di sana (Perak atau Johor) dan mungkin selepas ini nak bawa mereka pergi bercuti.
“Maknanya, raya kali ini tiada di rumah. Tiada nak beria-ia sangat nak beli atau sediakan juadah.
“Baju raya ada beberapa helai dan kita pakai ikut kesesuaian warna,” katanya kepada HibGlam.
Secara peribadinya, Shuib tiada emosi atau rasa untuk menyambut lebaran kendatipun sudah hampir 10 bulan Sarah pergoi. Bagi Shuib, dia mahu meneruskan kehidupan sama seperti Allahyarham masih ada bersama.
SHUIB bercadang untuk pulang beraya sama ada di Johor atau Perak dan selepas itu membawa anak-anak pergi bercuti.
Fasa ‘move on’
“Saya masih dalam fasa itu, susah nak move on. Saya tak kisahlah orang nak cakap apapun sebab yang merasakan kita.
“Lebih sembilan bulan (Sarah pergi), rasa macam semalam baru berlaku. Dalam tempoh tersebut rasa macam-macam dah berlaku.
“Memang tak rasa nak raya tapi itulah, saya tak boleh pentingkan diri sebab yang lebih penting itu adalah anak-anak.
“Mereka semangat berpuasa dan raya. Tapi itulah, keterbukaan anak-anak yang mahal sebenarnya.
“Maksud saya, keterbukaan mereka nak bercakap tentang ibu mereka tanpa menangis, tanpa rasa sedih. Saya tahu mereka anak-anak rindu tapi boleh bercakap pasal ibu bila-bila masa sahaja.
“Raya pun sama juga. Salah seorang daripada mereka tanya apa nak buat sebab ibu tiada.
“Yang rabaknya saya tapi mereka okey. Itulah satu benda yang Allah SWT beri pada mereka iaitu kekuatan dan ketabahan,” luah Shuib dengan lirik mata yang sedikit berkaca.
DIKRITIK netizen sukar untuk move on daripada tragedi hidup, Shuib tidak berasa kesal atau ralat kerana orang luar hanya menilai, yang melalui dan merasakan keperitan rindu hanyalah dirinya.
Melalui Ramadan dan Syawal bersama empat anak tanpa suri jiwa, Shuib tidak dapat menipu diri sendiri bahawa perjalanan memang perit. Namun, dia perlu cekal demi
‘harta’ peninggalan isterinya.
“Tipulah kalau saya cakap senang sebab memang susah. Sebab apa, sebab saya percaya semua orang waktu beraya nak merasa bahagia dan gembira. Nak lengkap satu keluarga.
“Nak tak nak, memang kena lalui sebab waktu takkan berhenti untuk kita. Saya berpegang dengan realiti bahawa ada benda baik, ada benda manis yang akan berlaku pada masa mendatang.
“Cuma mungkin nak melalui fasa tersebut sahaja sedikit berat buat siapa yang diuji dengan dugaan hidup. Sedih memang sedih, Hari pertama puasa, saya teringatkan arwah sebab tempat duduk biasanya di meja makan kosong.
“Ternampak ada satu pinggan kosong. Tanya keluarga untuk siapa, mereka jawab tak tahu semua berpandangan antara satu sama lain sebab pinggan itu berisi nasi tapi tiada yang punya. Dah terbiasa sebab kalau puasa dan raya, silap-silap semua orang dia ajak datang rumah,” ujar Shuib tertawa kecil.
ANAK-ANAK menjadi benteng kekuatan Shuib meneruskan kehidupan tanpa keberadaan isteri, Siti Sarah di sisi.
Doa Sarah dihapuskan dosa
Benar, fasa ‘move on’ tidak mudah dan doa yang baik-baik akan terus setia dipanjatkannya buat kesejahteraan isteri yang kini sudah berpisah jasad.
“Dah biasa menangis. Tapi tak mengapa, kita niatkan setiap titisan air mata, Allah angkat untuk ampunkan dosanya. Itu dah cukup baik.
“Turun naik rindu itu masih ada. Ada waktu kita rasa kuat, ada waktu kita bangun pagi okey rasa best. Macam tempoh hari, kami dan anak-anak balik kampung fikiran rasa sangat lapang. Dada lapang apa semua. Ajak kawan-kawan di bandar, tangkap dan bakar ikan.
“Tapi, apabila balik KL langkah sahaja pintu rumah, automatik semua kenangan kembali dalam fikiran macam hari pertama saya hilang Sarah.
“Bila tak okey, memang kena declare tak okey. Waktu tak stabil, kita baca al-Fatihah, mengaji atau bersedekah.
“Mungkin juga menangis. Ustaz cakap, nangis sahajalah sebab Rasulullah sendiri buat begitu. Menangis dengan doa dan harapan sebagai penghapus dosanya.
“Entahlah, tak pandai nak ungkapnya nak move on bagaimana padahal dah lebih sembilan bulan. Jadi, kita tempuhi sahajalah kehidupan dengan harapan semuanya dipermudahkan. Insya-Allah mesti okey nanti,” katanya menggulung bicara.


Sultan Mizan tunai solat sunat Aidilfitri di Masjid Ladang
Oleh MOHD AZLI ADLAN

2 Mei 2022, 10:34 am
KUALA TERENGGANU – Sultan Terengganu, Sultan Mizan Zainal Abidin berkenan menunaikan solat sunat Aidilfitri bersama 3,000 jemaah lain di Masjid Al-Muktafi Billah Shah, Ladang di sini hari ini.
Turut berangkat Yang di-Pertuan Muda Terengganu, Tengku Muhammad Ismail.
Keberangkatan baginda berdua diiringi Menteri Besar Terengganu, Datuk Seri Dr. Ahmad Samsuri Mokhtar dan Setiausaha Kerajaan Negeri, Tengku Datuk Farok Hussin Tengku Abdul Jalil.
Mufti Terengganu, Prof. Madya Dr. Mohamad Sabri Haron menyampaikan khutbah bertajuk
Menyemarakkan Kembali Ikatan Ukhuwah Islamiyah.
Sultan Mizan Zainal Abidin dan anakandanya, Tengku Muhammad Ismail kemudiannya menziarahi makam diraja yang terletak bersebelahan masjid sesudah selesai menunaikan solat sunat Aidilfitri. – KOSMO! ONLINE


Lelaki maut dilibas anak saudara dengan pisau pemotong rumput
Oleh SHAMSUL KAMAL AMARUDIN

3 Mei 2022, 8:49 pm
MANJUNG – Gara-gara perselisihan faham, seorang lelaki maut selepas dilibas dengan pisau pemotong rumput oleh anak saudaranya di sebuah rumah di Sitiawan dekat sini awal pagi tadi.
Mangsa berusia 51 tahun yang parah pada bahagian kaki kiri meninggal dunia dalam perjalanan ke Hospital Seri Manjung (HSM).
Ketua Polis Daerah Manjung, Asisten Komisioner Nor Omar Sappi berkata, seorang wanita berusia 26 tahun membuat laporan mengenai kejadian tersebut pada pukul 4 pagi.
“Siasatan awal mempercayai mangsa yang dalam keadaan mabuk bergaduh dengan suspek berusia 34 tahun di hadapan rumah kerana perselisihan faham.
“Pergaduhan itu dipercayai berpunca daripada perasaan tidak puas hati suspek terhadap mangsa yang didakwanya memburukkan namanya dalam kalangan penduduk,” katanya dalam satu kenyataan hari ini.
Menurut beliau, kemuncak pada pergaduhan itu suspek didakwa mengambil mesin pemotong rumput lalu melibas ke arah kaki kiri mangsa dan mengakibatkan kecederaan serius.

Jelasnya, mangsa dibawa ke HSM dan semasa dalam perjalanan lelaki itu tidak sedarkan diri sebelum doktor mengesahkan dia sudah meninggal dunia.
Mayat mangsa telah dihantar ke Hospital Raja Permaisuri Bainun, Ipoh untuk bedah siasat.
Nor Omar memaklumkan, suspek sudah ditahan untuk siasatan lanjut dan kes akan disiasat mengikut Seksyen 302 Kanun Keseksaan.
“Semakan polis mendapati mangsa yang tidak bekerja mempunyai sembilan rekod kesalahan lampau melibatkan kes jenayah dan penyalahgunaan dadah.
“Suspek pula yang bekerja sebagai mekanik motosikal juga mempunyai tiga rekod lampau membabitkan kesalahan sama,” ujarnya. – KOSMO! ONLINE


Maut selepas lebih 13 jam bertarung nyawa
Oleh NOR AINNA HAMZAH

3 Mei 2022, 10:07 pm
REMBAU – Seorang penunggang motosikal maut pagi tadi selepas lebih 13 jam bertarung nyawa terbabit dalam nahas dua buah kenderaan di Kilometer 30, Jalan Seremban-Tampin, dekat simpang tiga Kampung Padang Lebar.
Ketua Polis Daerah Rembau, Deputi Superintendan, Hazri Mohamad berkata, mangsa, Muhammad Amirul Hakim Rosli, 20, yang menunggang motosikal jenis Yamaha 135 LC terbabit dalam nahas bersama sebuah kereta kira-kira pukul 7.15 malam.
Menurutnya, mangsa mengalami kecederaan di bahagian kepala dan telah dikejarkan ke Hospital Tuanku Jaafar (HTJ) di Seremban untuk menerima rawatan.
“Bagaimanapun, kira-kira pukul 9 pagi tadi, penunggang motosikal berkenaan disahkan meninggal dunia di wad unit rawatan rapi (ICU) HTJ dan punca kematian adalah Severe Traumatic Brain Injury yang telah disahkan oleh pegawai perubatan,” katanya dalam satu kenyataan hari ini.
Hazri berkata, berdasarkan siasatan awal, kemalangan berlaku semasa kereta jenis Nissan Serena yang dipandu seorang lelaki berusia 38 tahun sedang membelok ke kanan dari arah Seremban menuju ke simpang Kampung Padang Lebar.
“Semasa masuk ke simpang tersebut, datang motosikal yang ditunggangi mangsa dari arah bertentangan telah terlanggar dibahagian pintu kiri penumpang belakang.

Menurutnya, siasatan lanjut masih dijalankan dan kes disiasat di bawah Seksyen Sek 41(1) Akta Pengangkutan Jalan (APJ) 1987. – KOSMO! ONLINE


Lelaki ditinggalkan seorang diri kerana tertidur ketika solat Aidilfitri
Oleh KOSMO!

3 Mei 2022, 8:00 pm
JAKARTA – Sebuah klip video tular di media sosial Indonesia memaparkan seorang lelaki ditinggalkan seorang diri kerana tertidur ketika solat Hari Raya Aidilfitri, manakala jemaah lain sudah meninggalkan pekarangan masjid, lapor laman berita Suara.com.
Video tersebut dimuat naik dalam akaun TikTok @varioleci.
Kejadian itu dikatakan berlaku di Tasikmalaya, Jawa Barat.
Rakaman menunjukkan seorang jemaah lelaki berbaju biru dan berkopiah sedang tidur dalam keadaan bersujud diatas sejadah.
Dia adalah antara jemaah yang terpaksa solat di pekarangan kerana ruang dalam masjid sudah penuh.
Sebilangan jemaah lain sudah bangun untuk meninggalkan kawasan itu. Mereka tertawa melihat lelaki itu.

Video tersebut mendapat perhatian netizen di ruangan komen.
“Malunya sampai Hari Raya tahun depan,’’ tulis seorang netizen.
“Kerana mimpi lebih indah daripada kenyataan, teruskan tidur,’’ komen netizen lain. – Agensi


Pekerja New Zealand boleh ambil cuti tanpa had
Oleh KOSMO!

3 Mei 2022, 7:00 pm
WELLINGTON – Beberapa laporan menyatakan bahawa sebuah syarikat berpangkalan di New Zealand menawarkan pengambilan cuti tanpa had kepada pekerjanya, lapor laman berita Wion News semalam.
Syarikat perisian komputer itu membenarkan pekerja mengambil cuti selama mungkin dan tawaran itu berdasarkan ‘sifat amanah tertinggi’.
Syarikat Actionstep membenarkan pekerjanya mengambil cuti selama sebulan dalam setahun. Syarikat berpangkalan di bandar Auckland itu membenarkan pekerja bercuti untuk memastikan minda mereka berada dalam keadaan terbaik.
Menurut laporan berkenaan, LinkedIn dan Netflix juga cuba menggunakan model yang sama.
Sebuah lagi syarikat dari New Zealand, Rocketwerkz menawarkan cuti tahunan dan cuti sakit tanpa had sejak beberapa tahun lalu.
Konsep fleksibiliti di tempat kerja sebelum ini diperkenalkan oleh Perdana Menteri, Jacinda Ardern yang mencadangkan tempoh bekerja selama empat hari seminggu.

Pada tahun lalu, syarikat Unilever New Zealand memulakan percubaan membenarkan kakitangannya bekerja kurang sehari dalam seminggu untuk menyokong cadangan tersebut.
Idea berkenaan mendapat sokongan semasa pandemik Covid-19 yang menyaksikan berjuta-juta pekerja bekerja dari rumah.
Unilever New Zealand berkata, percubaan itu adalah anjakan matlamat yang memberi tumpuan kepada produktiviti dan bukannya masa bekerja. Mereka memberikan gaji penuh walaupun waktu bekerja telah dikurangkan . – Agensi


Dua MPV ditahan guna plat nama isteri MIRA, DINA
Oleh MOHD AZLI ADLAN

3 Mei 2022, 11:18 pm
KUALA TERENGGANU – Tindakan dua pemilik kenderaan pelbagai jenis (MPV) memasang nombor pendaftaran ‘fancy’ yang seakan-akan nama isteri masing-masing membawa padah apabila ditahan polis dalam sekatan jalan raya di Jalan Kuala Terengganu – Kuala Berang berhampiran Padang Midin di sini hari ini.
Kedua-dua MPV jenis Toyota Alphard itu masing-masing dikesan menggunakan nombor pendaftaran MIRA dan DINA yang tidak mengikut spesifikasi ditetapkan.
Ketua Jabatan Siasatan dan Penguatkuasaan Trafik (JSPT) Terengganu, Superintendan Ismail Man berkata, kenderaan jenis Toyota Alpard pertama dengan nombor pendaftaran MIRA ditahan pada pukul 3.24 petang.
Beliau berkata, kenderaan kedua daripada jenis sama pula didapati memakai nombor pendaftaran DINA dalam sekatan jalan raya sama 10 minit kemudian.
“Kedua-dua pemilik kenderaan itu memberi alasan menggunakan nombor pendaftaran ‘fancy’ berkenaan untuk mendedikasikannya kepada isteri masing-masing.
“Mereka mendakwa teruja baharu memiliki MPV berkenaan sempena sambutan Hari Raya Aidilfitri ini,” katanya di sini hari ini.

Ismail berkata, alasan terbabit tidak boleh diterima dan kedua-dua MPV itu telah ditahan untuk tindakan lanjut.
Jelas beliau, pemasangan nombor pendaftaran ‘fancy’ terbabit boleh dianggap mahu memperdaya pihak berkuasa dan menyalahi Seksyen 108 (3)(b) Akta Pengangkutan Jalan 1987.
“Denda antara RM5,000 dan RM20,000 atau penjara antara setahun dan lima tahun atau kedua-dua boleh dikenakan jika sabit kesalahan.
“JSPT Terengganu ingin mengingatkan pengguna agar undang-undang jalan raya perlu dipatuhi walaupun kita ghairah menyambut bulan Syawal,” katanya. – KOSMO! ONLINE


Luqman, Mukhairi sah ke Sukan SEA 2021
Oleh MUHAMAD ARDIE PUTRA SUHAIMI

3 Mei 2022, 11:40 pm
PETALING JAYA – Ketua jurulatih skuad bawah 23 negara (B-23), Brad Maloney mengesahkan senarai akhir 24 pemain yang akan dibawa menyertai temasya Sukan SEA 2021 di Hanoi, Vietnam bermula Jumaat ini.
“Daripada senarai 24 pemain yang diberikan, Maloney akan mengumumkan senarai akhir 20 pemain untuk didaftarkan bagi Sukan SEA 2021 pada Jumaat sehari sebelum saingan Kumpulan B bermula.
“Sementara itu, empat pemain yang tiada dalam senarai akhir 20 pemain itu akan terus kekal berada di Hanoi sebagai Senarai Bersedia bagi menggantikan mana-mana pemain yang terpaksa digugurkan jika diuji positif Covid-19 di sepanjang saingan Sukan SEA 2021 berlangsung,” kata Persatuan Bola Sepak Malaysia (FAM) dalam satu kenyataan sebentar tadi.
Skuad muda Harimau Malaya akan berlepas ke Hanoi pada pagi esok untuk mengharungi aksi Kumpulan B bersama-sama Thailand, Laos, Kemboja dan Singapura.
Sebagai rekod, kali terakhir skuad B-23 negara meraih ‘ibu emas’ pada temasya edisi 2011 di Jakarta, Indonesia sewaktu dibimbing Datuk Ong Kim Swee. – KOSMO! ONLINE
Berikut adalah senarai penuh 24 pemain ke Sukan SEA 2021;

PENJAGA GOL
Azri Ab Ghani (KL City)
Firdaus Irman (PDRM)
Rahadiazli Rahalim (TFC)
PERTAHANAN
Ahmad Zikri Khalili (Selangor)
Quentin Cheng (Selangor)
Harith Haiqal (Selangor)
Azrin Afiq (Selangor)
Fahmi Daniel (Selangor II)
Faiz Amer (Selangor II)
Azam Azmi Murad (TFC)
Umar Hakeem (JDT II)
Ubaidullah Shamsul (Projek FAM-MSN)
Hairiey Hakim (TFC II)
TENGAH
Mukhairi Ajmal (Selangor)
Syahir Bashah (Selangor)
Aiman Afif (KDA FC)
Safwan Mazlan (TFC)
Nik Akif Syahiran (TFC)
PENYERANG
Danial Asri (Selangor)
Hadi Fayyadh (Azul Clairo)
Luqman Hakim (KV Kortrijk)
Shafie Aszwad (JDT III)
Nur Azfar Fikri (TFC II)
Syafik Ismail (TFC)


Dua LRA kembali operasi, bekalan air salur mulai malam ini
Oleh ISKANDAR SHAH MOHAMED

3 Mei 2022, 6:39 pm
SHAH ALAM – Bekalan air di 472 kawasan yang terjejas di Lembah Klang akan disalurkan secara berperingkat mulai malam ini.
Ia berikutan Loji Rawatan Air (LRA) Sungai Semenyih dan LRA Bukit Tampoi kembali beroperasi pada pukul 3.30 petang tadi.
Menteri Besar Selangor, Datuk Seri Amirudin Shari berkata, kedua-dua loji  yang dihenti tugas susulan pencemaran bau itu beroperasi semula selepas tiga bacaan 0 ton dicatatkan.
Katanya, insiden berkenaan kali ketiga berlaku di lokasi sama pada minggu ini.
“Kakitangan Lembaga Urus Air Selangor (LUAS) dan Pengurusan Air Selangor Sdn. Bhd. (Air Selangor) bertungkus lumus menyelesaikan isu pencemaran secepat mungkin agar gangguan ditamatkan.
“Saya memahami kekecewaan dialami penduduk yang terkesan namun tindakan harus diambil bagi memastikan kesihatan dan keselamatan pengguna,” katanya menerusi Facebook rasminya petang ini.

Terdahulu, Kosmo! Online melaporkan Pengurusan Air Selangor Sdn. Bhd. (Air Selangor) memaklumkan sebanyak 472 kawasan di lima wilayah akan mengalami bekalan gangguan air tidak berjadual bermula pukul 3 petang hari ini.
Gangguan bekalan tersebut ekoran insiden pencemaran yang telah dikesan di muka sauk Stesen Pam Air Mentah Jenderam Hilir. – KOSMO! ONLINE


Budak lima tahun maut kemalangan pulang beraya
Oleh MOHD AZLI ADLAN

3 Mei 2022, 7:05 pm
SETIU – Keriangan sebuah keluarga peniaga pakaian pulang beraya berakhir tragedi apabila anak bongsu mereka maut dalam kemalangan di KM 85, Jalan Kuala Terengganu – Kota Bahru berhampiran Kampung Alor Serdang di sini hari ini.
Dalam kejadian pada pukul 6.30 pagi itu, mangsa, Muhammad Aidil Fitri Osman, 5, meninggal dunia akibat kecederaan parah pada bahagian badan.
Kemalangan itu turut menyebabkan bapanya, Osman Intan, 51, dan dua kakak dan seorang abangnya berusia dalam lingkungan 14 hingga 20 tahun cedera parah.
Ketua Polis Daerah Setiu, Deputi Superintendan Afandi Hussin berkata, sewaktu kejadian, keluarga tersebut dikatakan dalam perjalanan untuk beraya di Kuala Nerus dari rumah mereka di Kangar, Perlis.
“Sebaik tiba di lokasi kejadian, van jenis Toyota Hiace dipandu ibu mangsa, Asmah Zakaria, 45, dikatakan tiba-tiba hilang kawalan lalu terbabas ke tepi jalan.
“Van dinaiki mereka kemudiannya terjatuh ke dalam parit sehingga menyebabkannya remuk teruk,” katanya ketika dihubungi Kosmo! di sini hari ini.

Afandi berkata, Muhammad Aidil Fitri yang cedera parah disahkan meninggal dunia ketika sedang menerima rawatan di Unit Kecemasan Hospital Setiu di sini pada pukul 8.30 pagi.
Tambah beliau, ibu kanak-kanak itu, Asmah Zakaria, 45, dan dua lagi abang mangsa pula cedera ringan di bahagian kepala.
“Kesemua tujuh mangsa yang cedera menerima rawatan di wad hospital sama. Kes disiasat mengikut Seksyen 41(1) Akta Pengangkutan Jalan 1987.
“Nasihat saya kepada pengguna jalan raya, berehat sebentar dan jangan teruskan perjalanan sekiranya mengantuk dan penat,” katanya. – KOSMO! ONLINE


Seronok raya ‘kampung’ Natasha Hudson
Oleh KOSMO!

3 Mei 2022, 8:28 pm
PETALING JAYA – Sambutan Syawal oleh pengantin baharu Natasha Hudson di kampung suaminya, Jay Jasmin menarik perhatian netizen apabila dirai dengan penuh sederhana ala kampung walaupun dirinnya bergelar seorang selebriti popular.
Perkongsian swafoto pakaian untuk hari ini (OOTD) yang digayakan Natasha atau nama lengkapnya Natasha Liana Hudson, 40, cukup sederhana tanpa rekaan glamor seperti yang biasanya digayakan oleh artis-artis lain.
Menerusi video yang dikongsikan dalam Instagramnya, Natasha begitu selesa menggayakan pakaian baju potongan kurung Kedah yang dipadankan bersama skirt hitam polos tanpa corak.
“Hari raya sederhana. Tidak perlu gaya berlebihan. Sederhana itu lebih baik di Sungai Petani, Kedah. Salam lebaran semua,” tulisnya.
Lebih menarik perhatian apabila pelakon dan juga model jelita itu kelihatan begitu gembira mengayuh basikal tua dengan hanya berselipar dan mengelilingi kampung untuk menghirup udara segar di sawah padi.
Perkongsian aktiviti lebaran pelakon yang pernah membintangi filem Chermin itu sekali gus menarik perhatian pengikutnya dalam Instagram apabila rata-rata memuji kejelitaannya walaupun tampil dengan gaya ringkas.

“Cantiknya Ya Allah,” komen seorang pengikutnya.
“Suka gaya kampung begini. Sangat susah nak jumpa sekarang,” kata seorang lagi pengikutnya.
“Sederhana tapi masih cantik,” puji seorang lagi pengikutnya.
Sekadar info, Natasha mendirikan rumah tangga buat kali kelima bersama Jay Jasmin pada 28 Mac lalu dalam sebuah majlis pernikahan yang diadakan secara sederhana di Masjid Al Umm, Bandar Baru Bangi, Selangor.
Menerusi satu kenyataan, Natasha berharap supaya perkahwinan kali kelimanya itu tidak disensasikan oleh pihak media. – KOSMO! ONLINE


Guna bedak talkum untuk halau semut
Oleh KOSMO!

3 Mei 2022, 9:01 pm
LONDON – Beberapa pengguna media sosial memberikan cadangan bahawa bedak talkum dapat membantu menghalau semut daripada ‘menyerang’ rumah, lapor akhbar Mirror UK semalam.
Seperti laporan akhbar The Express, seorang pengguna media sosial memberitahu sebuah kumpulan sembang di Facebook bahawa dia menggunakan bedak talkum untuk menghalau semut di rumahnya.
“Serbuk talkum. Saya gunakan talkum ketika rumah dipenuhi  semut dan hasilnya amat hebat.
“Amat mudah  untuk melakukannya. Saya hanya menabur bedak talkum berhampiran beberapa sudut  yang menjadi tempat tumpuan semut.
“Selepas beberapa tahun, saya tidak perlu lagi melakukan demikian dan paling penting, kos untuk menghalau semut amat murah,” kata seorang pengguna lain.
Selain itu, beberapa pengguna berikutnya turut berkongsikan perkara yang sama dan mereka mendakwa kaedah itu amat berkesan.

“Saya menabur serbuk talkum di belakang pintu dan ia amat berhasil,” kata seorang netizen.
“Bagi menghalang semut daripada memenuhi rumah, setiap tahun saya menabur serbuk talkum di sepanjang pintu dan tepi tingkap. Sejak itu, tiada lagi masalah tersebut,” jelas seorang lagi. – Agensi


Pesakit Covid-19 dianggap meninggal dunia nyaris dibakar hidup-hidup
Oleh KOSMO!

3 Mei 2022, 6:00 pm
BEIJING – Seorang pesara lelaki di China nyaris dibakar hidup-hidup selepas kakitangan rumah jagaan memasukkannya ke dalam beg mayat kerana menyangka dia telah meninggal dunia akibat Covid-19, lapor akhbar Daily Star.
Satu rakaman menunjukkan beberapa jururawat memakai sut pelindungan diri menolak beg berisi mayat pesara itu di atas pengusung menuju van mayat untuk dihantar ke rumah pembakaran sebelum menyedari lelaki itu bergerak.
Mereka kemudian membuka zip beg mayat itu dan mendapati lelaki tersebut masih hidup.
“Kamu datang ke sini lihat jika dia masih hidup. Dia masih bernafas! Nampak tak dia bergerak?’’ kata seorang kakitangan.
“Dia masih hidup, jangan tutup mukanya lagi,’’ jawab kakitangan lain.
Kejadian itu berlaku di daerah Putuo, Shanghai kelmarin. Pihak berkuasa kemudian menjalankan siasatan segera mengenai bagaimana pesara itu dimasukkan ke dalam beg mayat sedangkan dia masih hidup.

Kejadian itu berlaku ketika pihak berkuasa di China cuba menutup beberapa kawasan di Beijing yang mencatatkan penularan Covid-19 ketika angka kematian di Shanghai terus melonjak. – Agensi


Ibu mertua Liza Hanim meninggal dunia
Oleh MOHAMMAD SHAHEMY AZMI

3 Mei 2022, 3:01 pm
PETALING JAYA – Hari kedua sambutan Aidilfitri oleh penyanyi Liza Hanim disambut dengan berita duka apabila memaklumkan tentang perkhabaran ibu mertuanya yang dilaporkan meninggal dunia hari ini.
Berita sedih itu dikongsi Liza menerusi hantaran yang dimuat naik dalam Instagram miliknya pagi tadi.
“Innalillahiwainnalillahirojiun. Telah kembali ke negeri abadi, Hajah Wan Faizah binti Mohamed Ali. Segala urusan pengebumian akan dimaklumkan di sini,” kongsinya dalam Instagram.
Sementara itu, suaminya, Shahrin Samsudin yang juga merupakan anggota kumpulan nyanyian Indigo turut berkongsi kisah duka kehilangan ibunya tercinta dalam Instagram.
“Assalamualaikum. Bonda saya Wan Faizah Mohamed Ali telah mengehmbuskan nafasnya yang terkahir pada 3 Mei 2022 pada pukul 10.30 pagi tadi.
“Mohon semua maafkan dosanya dan semoga rohnya dirahmati Allah SWT. Al-Fatihah,” tulis Shahrin.

Berdasarkan perkongsian terdahulu yang dimuat naik dalam Instagram, Shahrim ada berkongsi membawa arwah ibunya mendapatkan rawatan di Pusat Perubatan Universiti Malaya pada 21 April lalu kerana masalah kesihatan yang tidak dinyatakan. – KOSMO! ONLINE
-HABIS


Tragedi raya pertama, wanita rebah digigit lipan
Oleh KOSMO!

3 Mei 2022, 6:10 pm
PETALING JAYA – Kemeriahan sambutan Hari Raya Aidilfitri buat sebuah keluarga di Johor berakhir dengan tragedi apabila salah seorang daripada mereka rebah digigit lipan, semalam.
Menerusi satu klip video yang dimuat di laman sosial @perdanabm dipercayai abang mangsa, memaparkan detik cemas yang menimpa adik perempuannya itu.
Lebih merisaukan, video berdurasi 20 saat itu turut menunjukkan keadaan mangsa yang lemah sehigga tidak sedarkan diri ketika dikejarkan ke hospital.
Bagaimanapun, satu perkongsian berbeza yang dimuat naik di laman sosial yang sama hari ini memaklumkan bahawa mangsa kini dalam keadaan stabil.
“Selepas satu jam setengah dirawat. Alhamdullilah,” katanya.
Meninjau ke ruangan komen mendapati orang ramai meluahkan rasa simpati serta mendoakan agar wanita berkenaan sembuh dengan segera.

“Ingat geng tak semua orang antibodi sama, ade yang kuat ade yang tak. Semoga di permudahkan urusanya,” kata joee1987.
“Aallahuakbar. Pernah kena sengat lipan zaman sekolah rendah dulu. Tuhn je tahusakit kena sengat mcm mana. Semoga dipermudahkan segala urusan dan cepat sembuh,” ujar @chiknur823.
“Allahuakbar, saya pun pernah digigit lipan, memang bisa. Semoga cepat sembuh dik,” ucap nana. – KOSMO! ONLINE


Aliran trafik perlahan, sesak menghala ke Selatan
Oleh NOR AZIAH MAT NOH

3 Mei 2022, 3:37 pm
PETALING JAYA – Aliran trafik di Lebuh Raya Utara-Selatan dilaporkan sesak serta perlahan di beberapa lokasi ekoran pertambahan kenderaan petang ini.
Jurucakap Lembaga Lebuh Raya Malaysia berkata, keadaan trafik bergerak secara perlahan melibatkan Lebuh Raya Utara-Selatan dari Putra Mahkota sehingga Nilai, Negeri Sembilan sepanjang 10 kilometer(km).
“Sementara itu, aliran trafik dari Bandar Ainsdale ke arah Pedas Linggi mengalami kesesakan dan perlahan sejauh 27 km.
“Selain itu, kebakaran kereta yang berlaku di Yong Peng menghala ke Ayer Hitam menyebabkan aliran trafik perlahan sepanjang 8 km,” katanya ketika dihubungi Kosmo! di sini hari ini.
Orang ramai dinasihatkan untuk merancang perjalanan dengan baik dan menggunakan laluan alternatif bagi mengelak kesesakan yang berlaku. – KOSMO! ONLINE


Rugi RM132,900 angkara Macau Scam menyamar pegawai KKM
Oleh NOR AZIAH MAT NOH

3 Mei 2022, 4:45 pm
KUALA LUMPUR – Seorang wanita mengalami kerugian sebanyak RM132,900 akibat ditipu sindiket Macau Scam yang licik menyamar sebagai pegawai Kementerian Kesihatan (KKM) pada bulan lepas.
Ketua Jabatan Siasatan Jenayah Komersial Kuala Lumpur, Asisten Komisioner Mohd Mahidisham Ishak berkata, pihaknya menerima laporan polis berhubung kes tipu menyamar sebagai pegawai KKM pada 30 April lalu.
“Mangsa seorang wanita berusia 47 tahun yang bekerja di bahagian pengurusan sumber manusia di sebuah syarikat swasta dan menerima panggilan telefon daripada lelaki mengaku sebagai pegawai KKM, Bahagian Pemeriksaan Bekalan Ubatan.
“Mangsa diminta untuk mengesahkan sama ada pernah mengambil ubat-ubatan seperti ubat panadol, ubat tahan sakit, ubat batuk dan ubat selesema secara berlebihan di sebuah Klinik Komuniti,” katanya dalam satu kenyataan hari ini.
Mengulas lanjut, wanita itu menafikan dan panggilan kemudiannya disambungkan kepada seorang lelaki lain yang menyamar sebagai pegawai polis memaklumkan mangsa juga terlibat dengan jenayah penggubahan wang haram.
“Mangsa telah ditakutkan sekiranya tidak mengaku kesalahan tersebut waran tangkap akan dikeluarkan.

“Panik dengan ugutan tersebut, mangsa telah membuat pindahan duit sebanyak lima kali ke dalam satu akaun yang sama bermula dari 22 hingga 26 April dengan jumlah keseluruhan sebanyak RM132,900,” ujarnya.
Jelasnya, mangsa juga menerima panggilan telefon lain pada Sabtu lalu dan diminta untuk membuat bayaran tambahan sebelum wanita itu membuat laporan polis.
Katanya, kes disiasat di bawah Seksyen 420 Kanun Keseksaan kerana menipu.


Jalan sesak 45 km sebab lihat kemalangan
Oleh NOR AINNA HAMZAH

3 Mei 2022, 4:59 pm
SEREMBAN – Trafik bergerak perlahan kira-kira 45 kilometer di Lebuh Raya Utara Selatan (arah Selatan) dipercayai berpunca dari sesetengah pengguna jalan raya yang memperlahankan kenderaan untuk melihat kenderaan rosak di kilometer 247 dan kilometer 253.
Ketua Jabatan Siasatan dan Penguatkuasaan Trafik (JSPT) Negeri Sembilan, Superintendann Shafiei Muhammad berkata, hasil pemantauan dari pukul 12 tengah hari tadi, kesesakan berkenaan dikesan bermula daripada Nilai di kilometer 285 sehingga ke kilometer 240 di Pedas Linggi.
Menurut beliau, sehingga kini, tiada sebarang kemalangan yang direkodkan berlaku di lokasi berkenaan semasa kesesakan berkenaan.
“Selain itu, JSPT Negeri Sembilan juga telah mendapati perjalanan lewat 40 minit berlaku pertambahan kenderaan dan kesesakan daripada Seremban menghala ke Jelebu bermula daripada Jeram Toi sepanjang 12km.
“Walaubagaimanapun anggota trafik telah diarahkan untuk mengawal kesesakan di lampu isyarat Pekan Jelebu agar kenderaan dihalakan ke Pantai Timur, Karak dan Muadzam,” katanya dalam satu kenyataan sempena Op Lancar Op Selamat 18 Sempena Hari Raya Aidilfitri Kontinjen Negeri Sembilan, di sini, hari ini.-KOSMO! ONLINE


Bapa maut ditanduk lembu jantan dalam festival di Sepanyol
Oleh KOSMO!

3 Mei 2022, 5:00 pm
MADRID – Seorang lelaki dilaporkan maut dalam keadaan tragis selepas diserang seekor lembu jantan di hadapan keluarganya ketika mereka menghadiri sebuah festival tempatan di Sepanyol kelmarin, lapor akhbar Daily Star.
Oscar Rodriguez Calleja, 50, diserang pada pangkal pahanya oleh lembu itu di hadapan isteri dan dua anaknya.
Rakaman kejadian menunjukkan lembu jantan itu menanduk dan melambung mangsa ke udara.
Perkhidmatan kecemasan bergegas ke lokasi kejadian dan membawa mangsa ke hospital manakala keluarganya mengalami trauma.
Kejadian tersebut berlaku di bandar La Seca.
Lembu jantan bernama Rodillero itu menyerang Calleja selepas ia dilepaskan ke jalan raya sebagai sebahagian daripada acara Fiesta del Verdejo.

Calleja yang bekerja sebagai peternak anjing baka Greyhound, berada di hadapan penghadang sementara pengunjung lain di belakang untuk melindungi diri mereka.
Mangsa dilaporkan meninggal dunia selepas dikejarkan ke Hospital Medina del Campo untuk menjalani pembedahan.
Acara itu digantung serta merta oleh Majlis Perbandaran La Seca . – Agensi


Cuaca buruk di Perak, Sarawak dan Sabah petang ini
Oleh HARRITH HISHAM

3 Mei 2022, 4:33 pm
PETALING JAYA – Penduduk di Perak, Sarawak dan Sabah dinasihatkan agar berwaspada ekoran amaran ribut petir dan hujan lebat yang dijangka berlaku sehingga lewat petang ini.
Jabatan Meteorologi (MetMalaysia) dalam laporannya berkata, cuaca buruk itu diramalkan berlaku di Perak melibatkan kawasan Kuala Kangsar.
“Di Sarawak membabitkan Kuching (Bau dan Kuching), Serian, Samarahan, Sri Aman, Betong, Sarikei (Meradong), Sibu (Sibu dan Selangau), Bintulu (Tatau dan Sebauh) dan Limbang (Limbang).
“Seterusnya di Sabah pula melibatkan Pantai Barat (Tuaran, Ranau dan Kota Belud), Tawau (Lahad Datu), Sandakan (Kinabatangan) dan Kudat (Kota Marudu).
Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam. KOSMO! ONLINE


Lelaki lemas ketika menjala
Oleh WAT KAMAL ABAS

3 Mei 2022, 6:06 pm
LARUT – Seorang lelaki ditemui lemas ketika menjala di Sungai Batu 20, Batu Kurau dekat sini tengah hari tadi.
Mangsa, Mohd. Kamaruddin Chek May, 49 tahun dikatakan menjala ikan bersama ahli keluarganya di sungai itu.
Jurucakap Bilik Gerakan Jabatan Bomba dan Penyelamat negeri Perak berkata, pihaknya menerima panggilan tentang kejadian itu pada kira-kira pukul 12.10 tengah hari.
Menurut jurucakap itu, anggota dari Balai Bomba dan Penyelamat (BBP) Batu Kurau telah dikerah ke lokasi sebaik menerima maklumat.
“Operasi pencarian turut dibantu pasukan penyelamat di air dari BBP Kuala Kangsar.
“Mayat mangsa telah dijumpai oleh orang awam pukul 3.08 petang pada kedalaman lima meter di sungai tersebut,” katanya dalam satu kenyataan hari ini.

Pemeriksaan pegawai perubatan mengesahkan mangsa telah meninggal dunia manakala mayat kemudiannya diserahkan kepada pihak polis untuk tindakan selanjutnya. – KOSMO! ONLINE


Pelanggan hotel rebus ketam dalam cerek elektrik tidak mengaku salah
Oleh KOSMO!

3 Mei 2022, 4:00 pm
TOKYO – Seorang pelanggan hotel di Jepun diarah membayar ganti rugi 40,000 yen (RM1,340) kerana menggunakan cerek elektrik di bilik penginapannya untuk merebus ketam, lapor laman berita Sora News 24.
Pihak pengurusan hotel berkata, makanan yang dimasak pelanggan berkenaan menghasilkan bau yang sukar dihilangkan, menyebabkan mereka tidak dapat menyewakan bilik itu selama beberapa hari.
Namun, pelanggan tersebut menafikan dakwaan pihak hotel dan berkata, selang masa beberapa hari wujud kerana mustahil bilik yang disewanya itu akan menerima tempahan setiap hari selepas dia keluar.
Pihak hotel kemudian mengakuinya lalu mengurangkan ganti rugi kepada 17,000 yen (RM569) untuk kos penyahbauan bilik dan 5,000 yen (RM167) untuk menggantikan cerek baharu.
Pelanggan itu bagaimanapun masih tidak puas hati lalu mendakwa bahawa penapis udara telah dipasang semasa dia memasak dan tiada peraturan bertulis di bilik berkenaan yang melarangnya memasak ketam menggunakan cerek.
‘Mahkamah pendapat umum’ (netizen) sementara itu sebulat suara bersetuju dengan pihak hotel dalam kes tersebut.

Mengenai liabiliti undang-undang dalam kes tersebut, portal Bengoshi Dot Com mendapatkan seorang peguam untuk menjelaskan mengenai tindakan pelanggan terbabit.
Kata peguam berkenaan, apabila menyewa bilik hotel, pelanggan akan menandatangani kontrak yang mewajibkan mereka untuk tidak terlibat dengan tingkah laku yang boleh merosakkan bilik. Selain itu, air cerek elektrik kebiasaannya diguna untuk membancuh minuman seperti teh dan kopi.
Jadi, sesiapa yang menggunakannya untuk tujuan tidak normal seperti membersihkan seluar dalam, bermain besbol dan memasak haiwan dilihat bertanggungjawab membuat kerosakan kepada harta hotel yang didiami. – Agensi


Cuti Hari Pekerja di Selangor esok
Oleh ISKANDAR SHAH MOHAMED

3 Mei 2022, 1:31 pm
SHAH ALAM – Cuti umum Hari Pekerja di seluruh Selangor dipinda ke hari esok.
Setiausaha Kerajaan Negeri Selangor, Datuk Haris Kasim berkata, pentadbiran negeri menyambut baik kenyataan Perdana Menteri, Datuk Seri Ismail Sabri Yaakob mengenai perubahan hari kelepasan am bagi Hari Pekerja dan Hari Raya Aidilfitri tahun ini.
“Kenyataan berkenaan selaras dengan peruntukan Seksyen 3 Akta Hari Kelepasan 1951 (Akta 369).
“Selepas turut mendapat perkenan Sultan Selangor, Sultan Sharafuddin Idris Shah, Menteri Besar, Datuk Seri Amirudin Shari bersetuju bahawa cuti Hari Pekerja akan dibawa kepada hari Rabu (esok),” katanya dalam kenyataan hari ini.
Tambah Haris, perubahan cuti hari kelepasan am itu turut dipanjangkan untuk diterima pakai kepada pihak berkuasa tempatan dan badan berkanun negeri.-KOSMO! ONLINE


Suami culas, isteri ikhlas lepaskan anak dalam kandungan
Oleh HARRITH HISHAM

3 Mei 2022, 12:29 pm
PETALING JAYA – Tiada apa yang lebih membahagiakan buat setiap pasangan selain berpeluang dan mempunyai rezeki menimang cahaya mata.
Bagaimanapun, menerusi perkongsian di laman sosial !i_mbunny0 memaparkan kisah sebaliknya apabila dia terpaksa melepaskan hasratnya untuk membesarkan anaknya sendiri.
Menurutnya, dia terpaksa membuat keputusan tersebut berikutan keadaan hidupnya yang tidak mampu untuk menanggung kos rawatan bersalin apatah lagi menjaga anaknya selepas itu.
“Dekat sini ada tak yang mahu untuk ambil anak angkat, Kalau ada saya nak berikan bayi tetapi anak masih dalam kandungan.
“Saya nak bagi sebab bapa anak ini tidak pernah bawa saya ke klinik dan saya juga tidak mempunyai kewangan yang cukup untuk menguruskannya sendiri,” katanya.
Tambahnya, dia ikhlas memberikan anaknya itu kepada sesiapa sahaja yang mahukannya asalkan dapat menjaga bayi tersebut dengan baik.

Menjengah ke ruangan komen mendapati, terdapat sebahagian besar pasangan yang sanggup menanggung kos rawatan individu terbabit serta menjaga anak berkenaan.
“Bagi saya lah kak, saya sanggup bayar bi hospital awak,” kata Mai,
“Saya dah empat tahun kahwin dan juga telah kehilangan bayi saya sebelum ini. Kalau awak nak, saya ikhlas dan sanggup ambil anak ini,” ujar Adelia.
Sementara itu, seorang pengguna yang dikenali sebagai Edy melahirkan perasan kecewa terhadap sikap bapa bayi tersebut yang culas daripada menjalankan tanggungjawabnya.
“Astaghfirullah, semoga bapanya cepat sedar dengan keadaan yang dia lakukan. Untuk si bapa, jangan kau hancurkan masa depanmu dengan keadaanmu sekarang,” luah Edy. – KOSMO! ONLINE


24 keluarga beraya dalam banjir
Oleh MUHAMMAD ZIKRI

3 Mei 2022, 1:37 pm
PONTIAN – Kegembiraan 24 buah keluarga meraikan hari raya terbantut apabila rumah mereka di sekitar kawasan Pekan Nanas ditenggelami banjir pagi tadi.
Penghulu Mukim Pontian, Fadzullah Mohd. Yusof berkata, hujan lebat selama lima jam bermula pukul 3 pagi melibatkan limpahan air sungai.
Ujarnya, antara keluarga yang terlibat adalah mereka yang tinggal di Kampung Paya Embun, Kampung Seri Gambut, Kampung Melayu Raya dan Kampung Maju Jaya.
“Bagaimanapun setakat ini belum ada keluarga dipindahkan ke Pusat Pemindahan Sementara (PPS) yang diwartakan iaitu di Sekolah Kebangsaan ( SK) Melayu Raya Dan SK Kampung Sawah.
“Kedua-dua pentadbiran telah dihubungi bagi proses perpindahan jika keadaan bertambah buruk, “katanya ketika dihubungi di sini hari ini.
Tambah Fadzullah, keadaan paras air di kawasan terlibat dinaiki air antara dua hingga empat kaki dan pasukan anggota Bomba Dan Penyelamat Pekan Nanas berada di lokasi kejadian bagi memantau selain membantu keluarga yang terjejas.-KOSMO! ONLINE


Netizen geram Bilal berbaju Melayu, bersongkok
Oleh MOHAMMAD SHAHEMY AZMI

3 Mei 2022, 12:01 pm
PETALING JAYA – Sambutan Aidilfitri pertama anak kepada pasangan selebriti popular Neelofa dan Haris Ismail iaitu Muhammad Bilal membuatkan ramai netizen naik geram melihatnya gaya comelnya berbaju Melayu lengkap bersongkok.
Menerusi perkongsian yang dimuat naik dalam Instagram milik Neelofa, kelihatan Bilal yang kini berusia empat bulan bergambar bersama kedua-dua oranf tuanya berbaju Melayu sedondon rona hijau muda.
Melihat gaya Bilal menggayakan busana tradisional, rata-rata netizen naik geram dan memuji penampilan segaknya di pagi raya.
“Masya-Allah comel betul Bilal berbaju Melayu!” komen seorang netizen.
“Tutup muka pun nampak ‘handsome’ Bilal,” kata seorang lagi pengguna Instagram.
“Comel betul Bilal pakai baju Melayu dan bersongkok,” ujar seorang lagi netizen.

Menerusi perkongsian dalam Instagram milik Haris, ada juga segelintir pengguna merayu supaya segera mendedahkan wajah anak mereka untuk tatapan peminat.
“Tolonglah kami mahu lihat wajah Bilal.. Allahu,” pinta seorang netizen.
“Alaaa tak nampak muka Bilal lagi,” kata seorang pengguna Instagram.
“Tutup lagi (muka). Bila nak tayang wajah Bilal?” soal seorang lagi netizen.
Terdahulu, Neelofa dan Haris dinikahkan dalam sebuah majlis yang diadakan di sebuah hotel terkemuka di Kuala Lumpur pada 27 Mac 2021 lalu.
Pasangan popular itu dikurniakan cahaya mata sulung yang diberi nama Muhammad Bilal pada 31 Januari lalu, namun sehingga kini masih belum berkongsi wajah putera sulung mereka. – KOSMO! ONLINE


Kecoh mayat wanita dalam keranda hidup semula
Oleh KOSMO!

3 Mei 2022, 2:00 pm
LAMBAYEQUE, PERU – Satu  majlis pengebumian di Peru menjadi kecoh apabila ‘mayat’ seorang wanita secara tiba-tiba hidup semula selepas didengari mengetuk dari bahagian dalam keranda, lapor akhbar Metro UK semalam.
Dalam kejadian pada 26 April lalu, ahli keluarga Rosa Isabel Cespedes Callaca berkumpul untuk memberikan penghormatan terakhir kepada mayatnya selepas dia terlibat dalam kemalangan jalan raya.
Kemalangan tersebut turut mengorbankan abang iparnya selain dua anak saudaranya dilaporkan cedera parah. Rosa kemudian disahkan meninggal dunia oleh pihak hospital.
Bagaimanapun, ketika ahli keluarganya bersiap sedia untuk mengangkat keranda wanita itu, mereka terdengar bunyi yang aneh dari dalam keranda.
Ketika membuka penutup keranda, mereka terkejut apabila melihat ‘mayat’ Rosa hidup semula dan wanita itu memandang ke arah mereka dalam keadaan lemah.
“Dia membuka mata dan kelihatan berpeluh. Saya dengan pantas kembali ke pejabat dan menghubungi polis,” kata penjaga kubur, Juan Segundo Cajo.

Ahli keluarga wanita itu kemudian membawanya ke sebuah hospital di bandar Lambayeque. Doktor memberikan mesin bantuan pernafasan kepadanya sebelum keadaannya semakin merosot dan meninggal dunia beberapa jam kemudian.
Susulan kejadian itu, ahli keluarga Rosa kini menuntut jawapan daripada pihak pengurusan hospital kerana wanita itu disahkan mati pada awalnya, sedangkan dia masih hidup ketika itu.
Pihak polis juga sedang melakukan siasatan untuk mengetahui punca kepada keadaan tersebut. – Agensi


472 kawasan di KL, Selangor alami bekalan gangguan air
Oleh HARRITH HISHAM

3 Mei 2022, 2:54 pm
PETALING JAYA – Pengurusan Air Selangor Sdn. Bhd. (Air Selangor) memaklumkan sebanyak 472 kawasan di lima wilayah akan mengalami bekalan gangguan air tidak berjadual bermula pukul 3 petang hari ini.
Gangguan bekalan tersebut ekoran insiden pencemaran yang telah dikesan di muka sauk Stesen Pam Air Mentah Jenderam Hilir.
Menurut Air Selangor, henti tugas sementara Loji Rawatan Air Sungai Semenyih (LRA Sungai Semenyih) telah dibuat pada pukul 6.15 pagi manakala Loji Rawatan Air Bukit Tampoi (LRA Bukit Tampoi) pada pukul 11.30 pagi tadi.
“Berikutan itu, sebanyak 472 kawasan di lima wilayah Air Selangor iaitu Petaling (172 kawasan), Hulu Langat (54 kawasan), Sepang (196 kawasan), Putrajaya (23 kawasan) dan Kuala Langat (27 kawasan).
“Bantuan alternatif melalui lori tangki akan digerakkan kepada para pengguna dengan keutamaan diberikan kepada premis-premis kritikal,” katanya di sini hari ini.
Tambah kenyataan tersebut, Air Selangor kini sedang mengambil segala usaha bagi meminimakan impak gangguan dan menasihatkan agar para pengguna di kawasan terjejas menyimpan air secukupnya sehingga bekalan air dapat disalurkan.

“Air Selangor akan memaklumkan perkembangan berkaitan dengan insiden ini dari semasa ke semasa menerusi semua medium khususnya media massa.
“Para pengguna boleh merujukkesemua saluran komunikasi rasmi kami seperti aplikasi Air Selangor, Facebook, Instagram dan Twitter atau hubungi Pusat Perhubungan Air Selangor di talian 15300,” ujarnya. – KOSMO! ONLINE


Rahadiazli mungkin kempunan lagi perolehi debut sulung kebangsaan
Oleh KOSMO!

3 Mei 2022, 12:00 pm
Oleh TENGKU DANISH BAHRI TENGKU YUSOFF
PELUANG penjaga gol Terengganu FC (TFC), Rahadiazli Rahalim untuk beraksi pada Sukan SEA Vietnam tampak samar gara-gara kecederaan pangkal peha dialaminya sewaktu bertemu Negeri Sembilan Jumaat lalu.
Pemain berusia 21 tahun itu mengalami kecederaan tersebut sewaktu menyelamatkan percubaan pemain Negeri Sembilan, A. Namathevan pada minit ke-72 sebelum terpaksa digantikan dengan Mohd. Suhaimi Husin.
Rahadiazli yang melaporkan diri kem latihan skuad B-23 negara kelmarin berkata, beliau kini dinasihatkan untuk berehat satu atau dua hari lagi bagi memantau tahap kecederaan dialaminya.
“Saya sudah rasa kecederaan itu tiga hari sebelum perlawanan namun sanggup mengetepikan rasa sakit memandangkan pertemuan dengan Negeri Sembilan cukup penting.
“Keadaan nampak teruk menyebabkan peluang 50-50 untuk saya membuat penampilan di pentas Sukan SEA di Hanoi, Vietnam tetapi saya harap ia tidak serius dan boleh pulih dengan segera,” katanya ketika dihubungi Kosmo! di Kuala Terengganu semalam.

Rahadiazli kembali dalam kesebelasan utama TFC ketika bertemu Johor Darul Ta’zim (JDT) pada 10 April lalu setelah setahun disisihkan akibat kecederaan ligamen (ACL), April tahun lalu.
Kecederaan serius itu menyebabkan pemain berketinggian 1.92 meter itu terlepas pusingan kelayakan Piala Asia B-23 bersama skuad kendalian Brad Maloney pada bulan Ogos tahun lalu.
“Saya sudah pasti  tidak mahu melepaskan peluang menyarung jersi negara kerana itu adalah azam tahun ini.
“Sebelum ini, saya turut digugurkan daripada skuad senior Harimau Malaya setelah positif Covid-19 pada Mac lalu. Banyak ‘halangan’ saya untuk membuat penampilan bersama Harimau Malaya,” katanya.
Rahadiazli yang melakukan pengorbanan berjauhan daripada keluarga pada 1 Syawal berazam untuk pulih segera bagi merebut posisi nombor satu sekali gus beraksi di Sukan SEA Vietnam.
Anak-anak buah Brad Maloney dijangka bertolak ke Hanoi pada Rabu ini sebelum membuka tirai aksi Kumpulan B bertemu pasukan pilihan, Thailand pada 7 Mei ini. – KOSMO! ONLINE


Penyamun tuduh tuan rumah tidak bayar sewa, selamba tidur di katil
Oleh KOSMO!

3 Mei 2022, 3:00 pm
GREENBELT, MARYLAND – Seorang wanita di negeri Maryland, Amerika Syarikat yang baru pulang daripada bercuti terkejut apabila mendapati dua pencuri sedang berbaring di atas katil dalam biliknya selepas melarikan barangan bernilai lebih AS$49,000 (RM213,323), lapor akhbar Metro UK semalam.
Menurut polis Greenbelt, sebaik sahaja tiba di rumah, mangsa mendapati pintu hadapannya rosak  selain harta bendanya juga telah dikeluarkan.
“Mangsa kemudian menemui dua suspek, seorang lelaki dan wanita yang berbaring di atas katil, manakala  hanya beberapa barangan sahaja masih berada di dalam rumah,” kata polis.
Mangsa berkata, kedua-dua suspek telah mencuri harta bendanya sebelum bertindak agresif terhadapnya dan melarikan diri.
“Bukan sahaja berehat di rumah, semua barangan juga dicuri kecuali katil kerana mereka berkata amat menyukai katil saya.
“Saya bertanya, siapa mereka. Mereka kemudian menyebut nama saya dan berkata bahawa saya tidak membayar duit sewa rumah.

“Saya berasa hairan dan menjawab bahawa saya ada membayar sewa rumah,” ujarnya.
Mangsa seterusnya cuba melarikan diri namun dikasari oleh suspek lelaki dan melarangnya daripada menghubungi polis.
Selepas suspek bertenang, mangsa bertindak merakam gambar suspek secara sembunyi menggunakan telefon bimbitnya.
“Sukar untuk mempercayai kejadian ini berlaku kepada saya kerana selalunya kita melihatnya di kaca televisyen,” kata mangsa.
Sebelum melarikan diri, suspek lelaki ada berkata bahawa dia akan melakukan perkara yang sama di unit apartmen lain. – Agensi


Lelaki warga asing cuba terjun tingkat 3
Oleh NOR AZIAH MAT NOH

3 Mei 2022, 11:52 am
KUALA LUMPUR – Cubaan seorang lelaki warga asing untuk membunuh diri gagal apabila berjaya dipujuk pasukan bomba dalam kejadian di Kompleks Darul Kifayah, di sini pagi tadi.
Jurucakap Pusat Gerakan Operasi (PGO) Kuala Lumpur dalam satu kenyataan berkata, pihaknya menerima panggilan berhubung kejadian pada pukul 8.39 pagi.
“Susulan itu, sepasukan bomba dengan kekuatan 15 anggota serta dua buah jentera dikejarkan ke lokasi kejadian.
“Setibanya di lokasi, bomba mendapati seorang lelaki dewasa berada di atas bumbung tingkat tiga,” katanya dalam satu kenyataan hari ini.
Mengulas lanjut, anggota bomba bertindak membuat kerja-kerja penyelamatan menggunakan jentera untuk memujuk mangsa.
“Operasi dijalankan dengan keselamatan yang tinggi menggunakan ‘safety harness’ bagi kerja penyelamatan pada aras tinggi.

“Mangsa yang berumur lingkungan 25 tahun itu dipercayai merupakan seorang pesakit mental dan telah diserahkan kepada polis untuk tindakan selanjutnya,” ujarnya. – KOSMO! ONLINE


Lelaki terima zakar baharu selepas 6 tahun tergantung pada lengan
Oleh KOSMO!

3 Mei 2022, 12:30 pm
LONDON – Seorang lelaki di Britain yang mempunyai alat sulit tergantung di bawah lengan selama enam tahun akhirnya kembali menjalani kehidupan normal apabila organ tersebut berjaya diletakkan semula di tempat sepatutnya, lapor akhbar Daily Star semalam.
Malcolm MacDonald, pada 2010 menghidap masalah jangkitan darah yang teruk sehingga mengakibatkan zakarnya ‘gugur’ ketika berada di dalam tandas.
Pada 2015, sepasukan doktor memberitahu bahawa MacDonald perlu menjalani pembedahan untuk memasang semula zakarnya.
Namun, disebabkan masalah kekurangan oksigen, doktor terpaksa memasang alat sulit MacDonald pada lengannya, yang menjadi permulaan kepada kehidupan yang penun rasa malu buat lelaki itu.
Disebabkan pandemik Covid-19, pembedahan itu terpaksa ditangguhkan sekali lagi sehingga Britain akhirnya menamatkan perintah berkurung yang memberi peluang kepada MacDonalds untuk menjalani pembedahan.
“Saya akhirnya berasa lega kerana alat sulit telah berada di tempat yang sepatutnya.

“Cuba anda bayangkan, hidup selama enam tahun dengan keadaan zakar yang tergantung pada lengan? Ia adalah satu mimpi ngeri. Namun kini, ia telah tiada,” ujarnya.
Zakar baharu MacDonald dihasilkan daripada daging dan ‘dipasang’ semula dalam satu pembedahan yang diketuai oleh Profesor David Ralph dari Hospital Kolej Universiti London. – Agensi


Timbalan Menhan rai Syawal dengan warga Malbatt 850-9
Oleh ZAKI SALLEH

3 Mei 2022, 11:48 am
MARAKAH Lubnan – Sambutan Syawal bagi wira-wira negara yang bertugas dalam misi pengaman bermakna dengan kehadiran Timbalan Menteri Pertahanan (Menhan), Datuk Sri Ikmal Hisham Abdul Aziz.
Ikmal melakukan lawatan ke Kem Marakah sekali gus menyertai persiapan pada malam raya serta menyambut 1 Syawal bersama warga Malbatt 850-9.
Turut hadir ialah Panglima Angkatan Bersama, Leftenan Jeneral Datuk Indera Yazid Arshad dan rakan sejawatannya dari Brunei, Brigadier Jeneral Alirupendi Perudin.
Malbatt 850-9 dalam kenyataan memaklumkan, ketibaan Ikmal dan tetamu disambut Komander Malbatt, Kolonel Megat Maz Ardi Nohuddin.
Menurut kenyataan itu, Ikmal kemudian menyertai majlis berbuka puasa di Dewan Jun Sang UNP 2-1, Kem Marakah.
“Selesai majlis berbuka puasa, para hadirin telah melaungkan takbir raya di Masjid Kawkaba.

“Seterusnya Timbalan Menteri Pertahanan turut serta dalam program memasak malam hari raya Aidilfitri di pekarangan Nadi Taming Sari,” ujar kenyataan itu.
Walaupun bukan berada di Malaysia, namun juadah seperti lemang, ketupat, kuah kacang yang merupakan hidangan wajib tetap dihidangkan.
Ia juga dapat mengubati rasa kerinduan untuk menyambut hari raya di kampung halaman masing-masing.
Majlis ini bertepatan dengan tonggak keempat Komander Malbatt 850-9 iaitu professional dan keseimbangan dalam tugas pada diri seluruh warga harimau biru. – KOSMO ONLINE


Jangkitan Covid-19 turun 1,352 kes
Oleh SITI A'ISYAH SUKAIMI

3 Mei 2022, 10:03 am
PUTRAJAYA – Jangkitan Covid-19 semalam merekodkan sebanyak 1,352 kes, menjadikan jumlah keseluruhan kes di Malaysia sebanyak 4,450,859 kes.
Berdasarkan data pada laman web CovidNow, daripada kes yang dilaporkan semalam, sebanyak empat kes adalah kes import yang mendapat jangkitan dari luar negara.
Dalam masa sama, sebanyak 6,074 kes sembuh direkodkan dengan jumlah keseluruhan kes sembuh daripada Covid-19 sebanyak 4,378,864 kes.
“Kesemua kes harian tersebut dilaporkan di Selangor (680 kes), Kuala Lumpur (166 kes), Pulau Pinang (103 kes), Melaka (92 kes), Johor (74 kes), Perak (73 kes), Negeri Sembilan (42 kes) dan Sarawak (35 kes).
“Seterusnya, Kedah (17 kes), Kelantan (15 kes), Sabah (14 kes), Terengganu (14 kes), Putrajaya (14 kes), Pahang (11 kes), Perlis (satu kes) dan Labuan (satu kes),” demikian maklumat tersebut di sini hari ini.
Dalam masa sama, sebanyak lima kes kematian Covid-19 dilaporkan menjadikan jumlah kematian terkini sebanyak 35,555 kes serta satu kes meninggal dunia di luar hospital atau brought in death (BID) dengan jumlah kes BID kekal 7,523 kes.-KOSMO! ONLINE


Dua rumah terjejas banjir pagi Syawal ke-2
Oleh NOR AINNA HAMZAH

3 Mei 2022, 11:29 am
REMBAU – Dua buah rumah di Kampung Legung Ulu, di sini, terjejas banjir dalam kejadian awal pagi Syawal ke-2.
Pengerusi Jawatankuasa Pengurusan Bencana Daerah (JPBD), Mohamad Najib Mustafa berkata, buat masa ini, pihaknya sedang memantau keadaan banjir dan paras air sungai di beberapa buah perkampungan susulan limpahan air dari negeri jiran, Melaka.
Menurutnya, kawasan rumah penduduk yang terjejas banjir berkenaan bukanlah kawasan hotspot sebelum ini, namun air naik sekitar pukul 2.45 pagi tadi sehingga paras 1.5 meter.
“Banjir ini dipercayai berpunca dari hujan lebat di kawasan tadahan dan rekod bacaan kumulatif hujan di stesen berhampiran iaitu Stesen Pulau Mampat ialah 70.5 milimeter (mm).
“Buat masa ini, tiada mangsa dipindahkan dan pemantauan dilakukan dari masa ke masa,” katanya kepada Kosmo! di sini, hari ini.KOSMO! ONLINE


PKBM seru atlet berbasikal berjuang habis-habisan
Oleh MUHAMMAD RIDUAN MOHD HANAFIAH

3 Mei 2022, 11:00 am
PRESIDEN Persekutuan Kebangsaan Berbasikal Malaysia (PKBM), Datuk Abu Samah Abd. Wahab mengucapkan selamat maju jaya kepada skuad berbasikal negara yang akan menggalas tugas menjelang temasya Sukan SEA Hanoi, Vietnam pada 12 hingga 23 Mei ini nanti.
Abu Samah berharap skuad berbasikal negara berjuang habis-habisan sekali gus mampu membawa pulang kejayaan dan mengharumkan nama Malaysia di pentas Asia Tenggara.
Pada temasya dwitahunan tersebut, PKBM meletakkan sasaran tiga pingat daripada acara lelaki dan wanita dengan satu daripadanya diharapkan dengan kilauan emas terutama menerusi acara lebuh raya.
Menjelang saingan di Hanoi, skuad berbasikal bukit kebangsaan atau MTB menjadi pasukan pertama Malaysia berlepas ke Vietnam untuk menjalani latihan lebih awal di sana sebelum memulakan pertarungan sebenar dari 14 hingga 17 Mei ini nanti di Hoa Binh.
“Bagi pihak Persekutuan Kebangsaan Berbasikal Malaysia, saya ingin mengucapkan selamat maju jaya dan selamat berjuang kepada semua atlet yang akan menyertai pelbagai acara pada temasya Sukan Sea di Vietnam.
“Kepada pelumba-pelumba basikal kebangsaan, saya doakan anda akan pulang dengan kilauan pingat emas khususnya menerusi acara lebuh raya.

“PKBM akan mengharapkan kilauan emas demi memastikan imej sukan berbasikal sebagai antara penyumbang tetap pingat pada temasya Sukan SEA.
“Saya juga berharap semua atlet yang bertanding pada temasya Sukan Sea di Vietnam agar bertanding dengan semangat kesukanan yang tinggi demi mengharumkan nama baik Malaysia,” katanya kepada Kosmo! semalam.
Antara pelumba berbasikal lebuh raya yang dijangka membawa cabaran Malaysia ialah Muhammad Shaiful Adlan Mohd. Shukri, Mohd Harrif Saleh, Muhammad Nur Aiman Rosli, Nur Amirull Fakhruddin Mazuki dan Nur Aiman Zarif.
Pada Sukan SEA 2017 di Kuala Lumpur, skuad berbasikal lebuh raya negara meraih dua pingat emas, tiga perak dan satu gangsa daripada lima acara dipertandingkan, namun pulang dengan tangan kosong pada 2019 di Filipina. – KOSMO! ONLINE


Ribut petir, hujan lebat di enam negeri pagi ini
Oleh HARRITH HISHAM

3 Mei 2022, 9:34 am
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di enam negeri pagi ini.
MetMalaysia dalam laporannya berkata, cuaca buruk tersebut dijangka berlaku sehingga pukul 12 tengahari nanti.
“Ia melibatkan keseluruhan negeri Perlis dan Pulau Pinang serta beberapa kawasan di Kedah iaitu Langkawi, Kubang Pasu, Kota Setar, Yan dan Kuala Muda.
“Di Perak pula membabitkan Kerian, Larut, Matang Dan Selama, Manjung, Perak Tengah, Bagan Datuk dan Hilir Perak.
Selain itu, keadaan sama turut dijangka berlaku di Selangor melibatkan Sabak Bernam, Kuala Selangor, Klang, Petaling, Kuala Langat, Sepang dan Putrajaya.
Sementara itu, di Sarawak, cuaca buruk dijangka tertumpu di kawasan Kuching dan Samarahan (Samarahan dan Asajaya).

Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 millimeter sejam. – KOSMO! ONLINE


Israel berang, menteri Russia dakwa Adolf Hitler berketurunan Yahudi
Oleh KOSMO!

3 Mei 2022, 8:54 am
TEL AVIV, Israel  — Israel semalam mengutuk keras Moscow kerana kenyataan ‘tidak boleh dimaafkan’ oleh Menteri Luar  Russia, Sergei Lavrov mengenai Nazi dan anti semitik termasuk dakwaan bahawa Adolf Hitler berketurunan Yahudi.
Menurut akhbar Huffington Post, kenyataan tersebut memburukkan hubungan dua negara ketika Israel bersikap berhati-hati dalam krisis Russia – Ukraine, termasuk tidak membangkitkan kemarahan Moscow kerana kepentingan keselamatannya di Asia Barat.
Ditanya dalam satu wawancara oleh saluran berita Itali mengenai dakwaan Russia bahawa Kremlin menceroboh Ukraine untuk menghapuskan elemen Nazi, Lavrov berkata, jirannya itu masih memiliki anasir Nazi, walaupun beberapa pemimpinnya termasuk Presiden Volodymyr Zelenskyy sendiri adalah berbangsa Yahudi.
“Justeru, apabila mereka (Ukraine) berkata, bagaimana Nazifikasi (elemen Nazi) boleh wujud sedangkan kami berbangsa Yahudi? Pada pendapat saya,  Hitler sendiri berketurunan Yahudi. Juga kami mendengar sendiri daripada orang Yahudi bahawa mereka yang mendukung fahaman antisemitik paling ekstrem adalah daripada kalangan Yahudi itu sendiri,” katanya.
Dalam komen paling keras sejak permulaan perang di Ukraine, Menteri Luar Israel, Yair Lapid menyifatkan kenyataan Lavrov sebagai ‘tidak boleh dimaafkan, penuh skandal dan kesilapan besar dalam sejarah.’
“Orang Yahudi tidak membunuh diri mereka sendiri dalam tragedi Holokaus (pembunuhan beramai-ramai bangsa Yahudi).

“Rasis paling buruk terhadap orang Yahudi adalah menyalahkan bangsa itu sendiri berhubung antisemitik,” tegas Lapid.
Tambahnya, Israel telah melakukan segala usaha untuk mengekalkan hubungan baik dengan Russia.
“Namun semua ada hadnya dan had itu dilangkahi  kali ini. Kerajaan Russia perlu memohon maaf kepada kami dan kepada orang Yahudi,” ujarnya.
Dalam perkembangan berkaitan, seorang pegawai Israel mengesahkan bahawa Duta Russia, Anatoly Viktorov telah dipanggil ke Kementerian Luar Israel di Baitulmuqaddis bagi membincangkan ‘isu diplomatik’ tanpa mengulas lanjut.
Elemen Nazi menjadi penyebab utama perang Russia di Ukraine. Dalam usaha menjustifikasi perang itu kepada rakyat Russia, Presiden Vladimir Putin memaparkan pencerobohan Kremlin sebagai pergelutan terhadap anasir Nazi di negara jiran tersebut.
Perang Dunia Kedua menyaksikan negara Kesatuan Soviet kehilangan 27 juta orang usaha untuk mengalahkan rejim Nazi Jerman. – Agensi


Baju raya RM20,000 hilang sekelip mata
Oleh KOSMO!

3 Mei 2022, 11:24 am
PETALING JAYA – Gara-gara tidak dapat menyambut Hari Raya Aidilfitri selama dua tahun, ramai orang tidak melepaskan peluang untuk meraikan raya kali ini dengan pelbagai persiapan istimewa termasuk hidangan dan jamuan serta busana raya sehingga mencecah ribuan ringgit.
Bagaimanapun, menerusi perkongsian satu klip video di laman sosial Farawen memaparkan situasi menyedihkan apabila busana miliknya yang bernilai RM20,000 hilang sekelip mata.
Menurutnya, baju yang ditempah tiga bulan sebelum raya itu hanya dapat digayakan pada pagi hari raya pertama malah tidak sempat untuk bergambar bersama keluarga.
“Saya tempah baju raya tiga bulan sebelum dan hanya sempat bergambar ‘selfie’ (swafoto) bersama anak, tanpa gambar keluarga.
“Selepas itu, kejadian tak disangka berlaku apabila tertumpah minyak sate atas kain sutera yang memang tidak akan hilang,” katanya.
Susulan daripada, rata-rata orang ramai melahirkan perasaan terkejut mendengar kos pakaian tersebut dan meminta individu terbabit untuk cuba menggunakan sabun kuning bagi menghilang kesan kotor berkenaan.

“Terima kasih kepada kuah sate dan syukur kepada Allah dapat jugak satu dunia tahu baju itu RM20,000,” luah Blana.
“Alah cuci je guna sabun kedai eco yang kuning, boleh hilang tu. Segala minyak dan daki pun boleh hilang dan harga baru RM2.20,” jelas idamahmood.
“Insya-Allah, Allah akan gantikan dengan lebih baik. Semoga allah murahkan rezeki,” ucap DC koleksi. – KOSMO! ONLINE


Remaja maut, rakan parah
Oleh NOR AINNA HAMZAH

3 Mei 2022, 9:05 am
KUALA PILAH – Seorang remaja maut, manakala rakannya parah dalam kejadian kemalangan di Jalan Keretapi Lama-Juasseh, di sini, malam tadi.
Dalam kejadian kira-kira pukul 11 malam itu, mangsa, iaitu penunggang motosikal, Muhammad Fareed Haikal Abd Shukor, 19, disahkan meninggal dunia di lokasi kejadian, manakala rakannya Ahmad Uzair Aziz, 19, mengalami kecederaan parah.
Ketua Polis Daerah Kuala Pilah, Superintendan Amran Mohd Ghani berkata, siasatan awal mendapati, kemalangan berlaku semasa kedua-dua mangsa yang menunggang motosikal jenis Yamaha Lagenda dalam perjalanan dari Jemapoh menghala ke Juasseh Hilir.
“Setibanya di lokasi kejadian, motosikal ditunggang mereka hilang kawalan dan terbabas lalu kedua-dua mangsa tercampak ke laluan bertentangan.
“Mayat mangsa yang meninggal kemudiannya di hantar ke  Hospital Tuanku Ampuan Najihah (HTAN) di Kuala Pilah untuk proses bedah siasat, manakala mangsa yang cedera juga dirawat di hospital sama,”katanya dalam satu kenyataan hari ini.-KOSMO! ONLINE


Pertubuhan Briged Prihatin rayu bantu rakyat Gaza
Oleh KOSMO!

3 Mei 2022, 10:17 am
Oleh Kosmo!
PETALING JAYA – Pertubuhan Briged Prihatin menyeru orang ramai membantu menyalurkan sumbangan kepada Gaza, Palestin selepas ramai rakyat di negara itu tercedera dalam pertempuran dengan tentera Israel baru-baru ini.
Ketua Pegawai Eksekutif Pertubuhan Briged Prihatin, Mohd Fakhrurrazi Mohd Hanapi berkata, sumbangan tersebut boleh disalurkan terus ke pertubuhan berkenaan.
Pada masa sama katanya, mereka telah menandatangani satu memorandum persefahaman (MoU) diantara pertubuhan itu dengan badan bukan kerajaan (NGO) antarabangsa, Gazze Destek Dernegi yang berpusat di Istanbul, Turki.
“Kerjasama ini bagi membantu masyarakat disana dari segi bantuan pendidikan, makanan, bahan mentah serta infrastruktur kediaman dan sekolah.
“Kerjasama ini juga bagi membuktikan betapa rakyat Malaysia sangat prihatin dan cakna terhadap isu semasa khususnya melibatkan isu kemanusiaan di Gaza,” katanya dalam satu kenyataan di sini semalam.

Terdahulu, pada 15 April lalu, 153 rakyat Palestin cedera dalam pertempuran dengan tentera Israel yang menyerbu perkarangan Masjid Al-Aqsa selepas solat subuh.
Pembantaian tentera Israel terhadap rakyat Palestin khususnya Gaza bukan perkara baru malah ia seolah-olah menjadi trend saban tahun.-KOSMO! ONLINE


Cuaca buruk di Pahang, Sabah dan Sarawak malam ini
Oleh ALWANI ZAFIRAH

4 Mei 2022, 7:54 pm
PETALING JAYA – Jabatan Meteorologi Malaysia (MetMalaysia) melaporkan keadaan hujan lebat, ribut petir dan angin kencang melibatkan negeri Pahang, Sarawak dan Sabah sehingga pukul 9 malam nanti.
MetMalaysia menerusi satu kenyataan di Facebook memaklumkan, cuaca buruk tersebut dijangka melanda sekitar Kuantan dan Pekan, Pahang.
Selain itu, di Sarawak ia diramal melanda Betong (Saratok dan Kabong), Sarikei, Sibu (Kanowit dan Selangau), Mukah (Tanjung Manis), Kapit (Song, Kapit dan Bukit Mabong), Bintulu (Tatau), Miri (Beluru, Miri dan Marudi) dan Limbang.
Sementara itu, di Sabah, beberapa kawasan juga bakal mengalami hujan lebat serta ribut petir malam ini.
“Antaranya adalah Pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat (Papar, Penampang, Kota Kinabalu, Tuaran dan Kota Belud) dan Sandakan (Tongod),” katanya di sini hari ini.
Terbaharu, sebanyak 50 buah rumah di Kampung Parit Pasir, Pontian dimasuki air sehingga paras buku lali awal pagi tadi akibat hujan lebat berterusan. – KOSMO! ONLINE


Dua remaja pamer aksi ‘wheelie’ ditahan polis
Oleh NORLIDA AKMAR IDROS

4 Mei 2022, 8:09 pm
ALOR SETAR – Tindakan dua remaja menunggang motosikal dengan melakukan aksi mengangkat tayar hadapan mengundang padah apabila mereka ditahan polis di Kulim dekat sini hari ini.
Kedua-dua mereka berusia 16 dan 18 tahun itu ditahan di rumah masing-masing di Lunas dan Padang Serai di sini.
Terdahulu, rakaman video dua penunggang motosikal mengangkat tayar hadapan motosikal secara beriringan atau ‘wheelie’ serta aksi ‘scorpion’ dimuat naik di laman Instagram oleh Adamxcepai.
Ketua Jabatan Siasatan dan Penguatkuasaan Trafik Kedah, Superintendan Mohd. Mahiri Hussain memberitahu, pihaknya mengesan satu video memaparkan dua lelaki menunggang motosikal dengan aksi berbahaya kira-kira pukul 8 pagi ini.
“Mereka didapati menunggang motosikal jenis Modenas Kriss dan Honda EX5 di Jalan Fasa 4 Hi-Tech dan di Jalan Nagalilit,” katanya di sini hari ini.
Jelas beliau, anggota polis Bahagian Siasatan dan Penguatkuasaan Trafik Ibu Pejabat Polis Daerah Kulim membuat semakan nombor pendaftaran kedua-dua motosikal tersebut dengan Jabatan Pengangkutan Jalan menggunakan alat peranti MCOPS.

“Kedua-duanya yang berusia 16 tahun merupakan pelajar sebuah sekolah menengah di sini dan seorang lagi bekerja sebagai buruh ditahan di rumah masing-masing di Kedai Nagalilit di Padang Serai dan Kampung Sungai Seluang Bawah di Lunas,” katanya. – KOSMO! ONLINE


Ernie, Syamel dedah wajah anak
Oleh SAIRUL ZAMRI MISRANI

4 Mei 2022, 7:59 pm
PETALING JAYA – Pasangan penyanyi popular Ernie dan Syamel akhirnya berkongsi wajah puteri sulung mereka, Nur Khawla Soleha semalam.
Perkongsian tersebut dilakukan pasangan duet menerusi lagu Aku Cinta itu menerusi hantaran dalam Instagram masing-masing malam tadi.
“Ini adalah raya pertama kami bersama. Selamat Hari Raya Aidilfitri, maaf zahir dan batin dari daddy (ayah), ibu dan Khawla.
“Terkejut Khawla kali pertama raya secara tiba-tiba,” tulis Syamel atau nama sebenarnya Syameel Aqmal Mohd. Fodzly itu.
Hantaran yang dimuat naik tersebut memaparkan pasangan bahagia itu mengenakan baju sedondon berona biru sambil memangku bayi mereka.
Terdahulu, sejak dilahirkan pada 22 Februari lalu, Ernie dan Syamel lebih selesa dan memilih untuk tidak menunjukkan wajah cahaya mata sulung mereka atas alasan masih belum bersedia.

Malah, nama anak mereka yang diambil sempena nama serikandi Islam terkenal itu hanya diumumkan selepas bayi berusia tujuh hari.
Syamel dan Ernie diijabkabulkan di Masjid Puncak Alam, Selangor pada 22 Mac tahun lalu. -KOSMO! ONLINE


Jalan sesak orang ramai mula pulang ke ibu kota
Oleh KOSMO!

4 Mei 2022, 10:13 pm
PETALING JAYA – Ribuan pengguna jalan raya di Lebuh Raya Utara-Selatan terpaksa menempuh kesesakan yang luar biasa ketika ini ekoran orang ramai mula pulang menuju ke ibu kota selepas perayaan Aidilfitri.
Lembaga Lebuhraya Malaysia (LLM) menerusi ciapannya di laman Twitter melaporkan kesesakan sepanjang 38.8 kilometer (km) arah utara dari Ipoh ke Bukit Berapit sejak pukul 9 malam tadi.
Selain itu, beberapa laluan lain turut terkesan dengan aliran trafik perlahan dan sesak pada malam ini arah ke utara.
Sementara itu, LLM turut memaklumkan kesesakan berlaku melibatkan beberapa laluan arah selatan di Lebuh Raya Utara-Selatan temasuklah dari Pagoh ke Hentian Yong Peng dan Simpang Renggam ke Sedenak. – KOSMO! ONLINE


Angkut motosikal naik kereta demi pulang beraya
Oleh KOSMO!

4 Mei 2022, 9:30 pm
JAKARTA – Sebuah video menjadi tular di media sosial Indonesia kerana memaparkan keadaan sebuah kenderaan pelbagai guna (MPV) yang mengangkut pelbagai barangan bersaiz besar untuk pulang beraya di kampung, termasuk sebuah motosikal.
Menurut laporan laman berita Suara.com, pemilik MPV berwarna jingga itu meletakkan pelbagai barangan di bahagian bumbung kenderaan tersebut dan mengikatnya dengan rapi agar tidak terjatuh.
Apa yang menarik perhatian adalah sebuah motosikal yang turut dimuatkan di atas bumbung kereta selain rak berukuran besar dan dua buah tilam.
Video itu menjadi tular dengan ramai netizen memberikan pelbagai komen.
“Itu bukan pulang beraya. Itu mahu pindah rumah sekali gus,” kata seorang netizen.
“Mahu pindah rumah, tetapi tidak menemui lori untuk mengangkut barang,” kata seorang lagi pengguna. – Agensi


Tiga cedera van dinaiki terbabas
Oleh ZAKI SALLEH

4 Mei 2022, 7:50 pm
PANGKOR – Tiga penumpang sebuah van cedera ringan setelah kenderaan tersebut terlibat kemalangan di Jalan Teluk Nipah dekat sini petang tadi.
Jurucakap Bilik Gerakan Jabatan Bomba dan Penyelamat Malaysia negeri Perak memberitahu pihaknya menerima panggilan kecemasan berhubung kejadian itu pada pukul 5.02 petang.
Katanya, sepasukan anggota bersama jentera dari Balai Bomba dan Penyelamat Pulau Pangkor telah dihantar bagi memberi bantuan.
“Kemalangan melibatkan sebuah van yang dipercayai hilang kawalan sebelum terbabas ke bahu jalan.
“Van tersebut dinaiki 10 orang termasuk pemandu di mana tiga mengalami kecederaan ringan manakala tujuh tidak cedera serta dikeluarkan oleh orang ramai,” ujar jurucakap itu.
Mangsa-mangsa yang cedera kemudian dihantar ke Hospital Pulau Pangkor manakala operasi tamat sepenuhnya pada pukul 5.25 petang. – KOSMO! ONLINE


11 maut, 1,943 kemalangan di Selangor
Oleh ISKANDAR SHAH MOHAMED

4 Mei 2022, 6:42 pm
SHAH ALAM – Sebanyak 11 kematian dan kemalangan maut direkodkan sepanjang lima hari pelaksanaan Op Selamat 18 di Selangor sehingga semalam.
Jumlah itu turut merangkumi sebanyak 1,943 kes kemalangan yang dicatatkan sepanjang tempoh berkenaan.
Ketua Jabatan Siasatan dan Penguatkuasaan Trafik negeri, Superintendan Azman Shariat berkata, statistik terbaharu pihaknya merekodkan satu kematian dan 293 kes kemalangan semalam.
“Kita mengharapkan jumlah itu tidak mencatatkan peningkatan dan terus terkawal sepanjang 10 hari Op Selamat sehingga 8 Mei ini.
Keadaan aliran trafik agak sesak di Kuala Selangor.
“Pengguna jalan raya perlu memastikan segala peraturan sentiasa dipatuhi sekali gus mengelak daripada menjadi mangsa nahas,” katanya ketika dihubungi hari ini.
Dalam pada itu, jelas Azman, aliran trafik di Selangor terutama melibatkan kawasan bandar masih lancar setakat ini.

“Pemantauan mendapati aliran trafik lancar dan berkemungkinan faktor ramai  pulang ke kampung.
“Aliran bagaimanapun agak tinggi di beberapa kawasan di Kuala Selangor, namun keadaan masih terkawal,” katanya. -KOSMO! ONLINE


Penduduk arak kekasih berzina di bulan Ramadan
Oleh KOSMO!

4 Mei 2022, 7:30 pm
JAKARTA – Sebuah klip video tular di media sosial Indonesia memaparkan sepasang kekasih diarak di jalan raya selepas ditangkap berzina pada bulan Ramadan lalu, lapor laman berita Suara.com.
Video itu dimuatnaik dalam akaun Instagram @ndorobei.official.
Rakaman memaparkan seorang lelaki tidak berbaju dan hanya berseluar jeans berjalan sambil menolak motosikalnya.
Seorang wanita yang dikatakan kekasihnya, memegang tangan lelaki itu ketika berjalan bersama-sama.
Leher pasangan itu masing-masinh digantungkan kadbod dengan tulisan ‘Saya berzina pada bulan Ramadan’. Mereka menundukkan kepala kerana malu.
Ketika kejadian, rombongan penduduk kelihatan mengarak mereka melalui jalan-jalan di sekitar perumahan berkenaan. Lokasi kejadian tidak didedahkan.

Video tersebut mendapat perhatian netizen di ruangan komen.
“Jahat betul, boleh sahaja bawa ke balai polis untuk selesaikan kes,’’ tulis seorang netizen.
“Sedangkan Allah menutup aib hambanya,’’ komen netizen lain. – Agensi


Penganggur bawa lari isteri orang diberkas
Oleh SHAMSUL KAMAL AMARUDIN

4 Mei 2022, 10:38 pm
MANJUNG – Seorang lelaki cuba meloloskan diri dengan memandu kereta Perodua Kancil yang dilarikan secara berbahaya dalam kejadian di Seri Manjung di sini petang tadi.
Ibarat dalam filem aksi, dia nekad melanggar lampu isyarat, merempuh sebuah kereta peronda polis serta cuba melarikan sebuah motosikal sebelum berjaya ditahan.
Ketua Polis Daerah Manjung, Asisten Komisioner Nor Omar Sappi berkata, terdahulu suspek berusia 31 tahun menghubungi sorang kenalan wanita pada pukul 7.30 pagi bagi meminta bantuan
Katanya, dia yang mengenali wanita bekerja sebagai juruwang itu menerusi aplikasi WeChat sejak empat bulan lalu mengambilnya di sebuah premis di Sitiawan.
“Wanita itu ke sana menaiki sebuah kereta dengan diekori suaminya bersama rakan secara berasingan kerana bimbang keselamatan diri.
“Sebaik tiba, suspek mahu memandu kereta wanita itu dengan alasan ada orang sedang mengejarnya sebelum dia menyedari kehadiran suami wanita itu dalam kereta lain,” katanya di sini.

Menurutnya, suspek memandu kereta mangsa menghala ke Seri Manjung dalam keadaan berbahaya dan enggan berhenti apabila diarahkan anggota kereta peronda polis.
“Suspek bukan sahaja tidak mahu memberhentikan kereta sebaliknya terus memecut dan melanggar lampu isyarat serta merempuh sebuah kereta peronda polis yang cuba menghalang di hadapan premis Toyota Seri Manjung.
“Apabila tiba di hadapan sebuah restoran, suspek menghentikan kereta dan cuba pula mengambil motosikal milik seorang wanita tetapi tidak berjaya memaksa dia kembali masuk ke dalam kereta.
“Anggota polis yang tiba cuba menahan suspek dan berlaku pergelutan sebelum lelaki itu berjaya ditahan dan suspek mengaku cemas kerana menyangka suami wanita itu dan rakannya sebagai pemungut hutang,” ujarnya. – KOSMO! ONLINE


16 juta ayam, itik dijangkiti selesema burung dihapuskan di Perancis
Oleh KOSMO!

4 Mei 2022, 8:30 pm
PARIS – Kementerian Pertanian Perancis menyatakan bahawa kira-kira 16 juta ayam, itik dan burung ternakan lain dihapuskan sejak November tahun lalu, berpunca daripada wabak selesema burung antara paling teruk pernah melanda negara itu, lapor laman berita Wion News semalam.
Perancis dilanda beberapa wabak selesema burung sejak 2015. Kebanyakan wabak itu bagaimanapun berjaya dikawal.
Buat pertama kalinya pada musim sejuk tahun ini, kawanan burung liar dilaporkan bermigrasi dari selatan negara itu dan menyebarkan jangkitan kepada ayam ternakan sehingga mencetuskan gelombang kedua.
Hampir 1,400 ladang ternak mencatatkan kes selesema burung termasuk sekurang-kurangnya 850 ladang di Vendee.
Vendee dianggap kawasan strategik oleh kementerian tersebut kerana menjadi rumah kepada banyak ladang ayam dan burung lain yang diternak secara eksklusif.
Wabak berkenaan memuncak akhir Mac lalu, namun penyebaran penyakit itu semakin perlahan selepas itu, kata kementerian sama.

Aktiviti memusnahkan burung ternakan menyebabkan kerugian besar termasuk kepada petani kerana pengeluaran terhenti dan pasaran eksport ditutup. Beberapa negeri turut membayar pampasan kepada petani atas kerugian yang dialami.
Pengeluaran telur telah menurun sekitar 6 peratus sejak November tahun lalu akibat wabak itu, demikian menurut naib presiden Jawatankuasa Telur (NCPO), Loic Coulombel.
Tahun lepas, hampir 500 ladang ternak melaporkan kes selesema burung dan 3.5 juta haiwan terutamanya itik telah dimusnahkan. – Agensi


Lelaki Thailand bakar mayat isteri yang disimpan selama 21 tahun
Oleh KOSMO!

4 Mei 2022, 5:30 pm
BANGKOK – Seorang lelaki warga emas di Bangkok, Thailand akhirnya bersetuju membakar mayat isterinya dalam satu upacara pengebumian setelah menyimpan jasad berkenaan di dalam keranda di rumahnya selama 21 tahun, lapor laman berita The Thaiger semalam.
Chan Chanwatcharakarn, 72, berkata bahawa dia tidak sanggup berpisah dengan isterinya yang meninggal dunia pada 2001 akibat pendarahan otak setelah mengalami tekanan darah tinggi.
Selepas kematiannya, Chan membawa mayat wanita itu ke Wat Chonpratarn Rangsarit di bandar Nonthaburi untuk mengadakan upacara Buddha, namun enggan membakar mayatnya.
Dia kemudian menyimpan mayat isterinya di dalam keranda di rumahnya di daerah Ram Inthra, Bangkok.
Selama 21 tahun, Chan berkata, dia kerap bercakap dengan isterinya dan menceritakan masalahnya seolah-olah dia masih hidup.
Menurutnya, ia adalah cinta pandang pertama dan pasangan itu tidak pernah bergaduh sepanjang perkahwinan mereka. Isteri Chan pernah bekerja sebagai pegawai di Kementerian Kesihatan di Bangkok.

Bagaimanapun, disebabkan usianya yang semakin meningkat, pesara pegawai tentera itu bimbang tidak berpeluang mengadakan upacara pengebumian yang wajar untuk isterinya lalu menghubungi Yayasan Petchkasem Krungthep untuk mendapatkan bantuan.
Yayasan itu kemudian membantu Chan menguruskan upacara pembakaran mayat dan pengebumian yang diadakan di sebuah wat di Bangkok pada Isnin lalu.
Abu mayat wanita itu diletakkan di dalam tempayan dan Chan berkata dia akan menyimpannya sehingga dia meninggal dunia. – Agensi


Ibu menyusul selepas 14 jam anak bongsu meninggal
Oleh MOHD AZLI ADLAN

4 Mei 2022, 5:03 pm
KUALA TERENGGANU – Seorang peniaga pakaian, Asmah Zakaria, 45, meninggal dunia hari ini setelah lebih 16 jam terlibat dalam kemalangan di KM 85, Jalan Kuala Terengganu – Kota Bahru berhampiran Kampung Alor Serdang, Setiu semalam.
Kemalangan pada pukul 6.30 pagi itu turut mengorbankan anak bongsunya, Muhammad Aidil Fitri Osman, 5, pada dua jam kemudian di Hospital Setiu.
Adik Asmah, Nurul Husna, 30, berkata, kakaknya menghembuskan nafas terakhir ketika menerima rawatan di Unit Rawatan Rapi (ICU) Hospital Sultanah Nur Zahirah (HSNZ) di sini pada pukul 12.45 tengah hari tadi.
“Suami arwah dan lima anaknya masih dirawat di wad hospital sama termasuk anak kelimanya (Muhammad Rafifuddin,12) yang dilaporkan masih kritikal.
“Kesemua mereka telah dipindahkan dari Hospital Setiu ke HSNZ malam tadi,” katanya di sini hari ini.
Nurul Husna berkata, jenazah Muhammad Aidil Fitri telah selamat dikebumikan di Tanah Perkuburan Islam Kampung Banggol Pauh, Kuala Nerus selepas solat Isyak semalam.

Tambahnya, jenazah Asmah juga akan dikebumikan di tanah perkuburan sama pada hari ini.
“Sebelum kejadian, kakak (Asmah) memaklumkan mahu bergerak pulang ke kampung pada pagi raya kedua (semalam). Tak sangka mereka bergerak awal pada malam raya pertama.
“Dia yang menetap di Kangar, Perlis sempat mengirim baju raya kepada emak (Fatimah Yusof) dan kami adik-beradik pada bulan Ramadan lalu,” katanya.
Kosmo! Online semalam melaporkan van jenis Toyota Hiace dipandu Asmah terlibat kemalangan sebelum Muhammad Aidil Fitri disahkan meninggal dunia sewaktu dirawat di Unit Kecemasan Hospital Setiu pada pukul 8.30 pagi. – KOSMO! ONLINE


Lelaki pandu ‘supercar’ RM3 juta baru dibeli langgar pokok
Oleh KOSMO!

4 Mei 2022, 6:00 pm
BOCA RATON, FLORIDA – Seorang lelaki yang baru membeli sebuah kereta ‘supercar’ berharga AS$704,000 (RM3 juta) terpaksa berputih mata apabila kenderaan itu terlibat dalam kemalangan akibat dirinya yang tidak pandai memandu, lapor laman berita LadBible semalam.
Robert J. Guarini dari negeri Florida, Amerika Syarikat, melanggar  pokok ketika memandu kereta 2006 Heritage Edition Ford GT selepas membelinya dalam satu acara lelongan, bulan lalu.
Menurut laporan, kemalangan itu menyebabkan bahagian hadapan keretanya remuk.
Lelaki itu memberitahu polis bahawa dia hilang kawalan ketika memandu kereta itu dari kawasan kejiranan rumahnya kerana ‘tidak biasa memandu kereta manual’.
Laporan polis mengenai insiden itu menyatakan bahawa sejurus selepas kemalangan, Guarini menghampiri seorang petugas keselamatan berhampiran dan memberitahunya bahawa dia tidak mempunyai telefon bimbit.
Dia kemudiannya terpaksa berpatah balik ke rumahnya untuk menghubungi polis dan membiarkan keretanya tanpa pengawasan sesiapa.

Meskipun Guarini memberitahu polis bahawa dia tidak biasa memandu kereta secara manual, tambahnya, ia bukan menjadi satu-satunya penyebab kepada kemalangan itu.
“Tayar lama, laluan jalan yang berlumpur dan baru diturap membuatkan kereta itu berpusing dan melanggar sebatang pokok.
“Saya tidak mahu orang berfikir bahawa saya memandu pada kelajuan 144 kilometer sejam. Saya hanya memandu pada kelajuan 56 kilometer sejam,” katanya. – AGENSI


Haram ambil duit raya anak perbaharui ‘roadtax’ motosikal
Oleh KOSMO!

4 Mei 2022, 4:15 pm
PETALING JAYA – Menjadi tradisi ketika sambutan hari raya untuk kita berkongsi rezeki bersama-sama temasuklah memberikan duit raya.
Namun, perlu diingatkan kepada ibu bapa agar tidak sewenang-wenangnya menggunakan duit raya anak-anak kerana hukumnya adalah haram.
Menerusi perkongsian penceramah bebas, Ustaz Azhar Idrus memaklumkan hukum menggunakan duit raya anak adalah sama seperti menggunakan duit orang lain dan konsepnya seperti berhutang.
“Patutnya anak-anak dapat duit raya, ibu bapa simpankan, bukan guna.
“Ini bapa cukai jalan motor mati, ambil guna duit anak dan minta halal, mana boleh, anak tak baligh lagi, tak ada hak nak izinkan,” katanya.
Jelasnya lagi, sekiranya ibu bapa telah menggunakan duit anak-anak mereka, adalah wajib untuk menggantikan semula.

“Dah guna wajib ganti, kalau tak ganti haram, dosa,” ujarnya. – KOSMO! ONLINE


Bila nak kahwin? Syafie Naswip bahagia, minta diberi masa
Oleh MOHD. HAIKAL ISA

4 Mei 2022, 4:28 pm
PETALING JAYA – Sering diasak persoalan ‘bila nak kahwin’ apabila berada dalam kelompok yang ramai, pelakon Syafie Naswip memohon agar diberi masa disebabkan kegagalan hubungan terdahulu.
Syafie atau nama sebenarnya, Muhammad Shafie Naswip berkata, dia bersyukur walaupun belum bertemu jodoh namun kehidupannya sekarang sentiasa dikelilingi orang baik-baik dan berada dalam fasa tenang.
“Pertama sekali, saya pernah sayangkan seseorang. Saya pernah jaga hubungan itu baik-baik tapi jodohnya tak panjang.
“Alhamdulillah, saya berjaya keluar daripada cengkaman seseorang yang hidupnya begitu negatif, begitu toksik sampaikan hidup saya jadi huru-hara.
“Sekarang ini, saya chill (relaks), saya bahagia ada kawan-kawan. Saya ada.. Apa yang saya ada lah. Saya enjoy kehidupan saya sekarang ini. Ada famili, relaks.. Rasa relaks,” katanya menerusi satu muat naik video dalam Instagram.
Memberi pandangan bagaimana dirinya membalas persoalan tentang bila ingin berkahwan, jawab pelakon filem Mukhsin itu: “Give me time (beri saya masa). Sebab saya baru keluar daripada zon atau fasa trauma dalam hidup.

“Sebab apa yang anda baca, apa yang anda faham belum tentu sama dengan apa yang saya lalui,” ujarnya.
Sementara itu, dalam ruangan komen, ramai rakan-rakan selebriti yang memberi kata-kata semangat buat Syafie.
“Chill Ayie (Syafie). Layan mak ayah lagi seronok,” tulis Nad Zainal.
Sekadar info, Syafie pernah bertunang dengan aktres Aishah Azman pada 7 April 2019 di Forest Valley Hall, Bandar Mahkota Cheras. Bagaimanapun, tidak sampai beberapa bulan, pertunangan mereka telah putus. – KOSMO! ONLINE


Lelaki kahwini tiga teman wanita serentak
Oleh KOSMO!

4 Mei 2022, 6:30 pm
NEW DELHI – Seorang lelaki di India mengahwini tiga teman wanitanya secara serentak dalam majlis perkahwinan masyarakat pribumi yang berlangsung selama tiga hari, lapor akhbar Mirror UK, semalam.
Majlis pada Ahad lalu itu menyaksikan pengantin lelaki memakai ikatan kain di kepala ketika berkahwin dengan tiga teman wanitanya di negeri Madhya Pradesh.
Rakaman menunjukkan empat pengantin berkenaan menari bersama-sama mengelilingi tiang kayu, manakala berpuluh-puluh tetamu yang hadir menyanyi di majlis tersebut.
Lelaki itu juga dilihat menghunuskan pedang sambil diperhatikan oleh enam anaknya. Dia dilaporkan menjalinkan hubungan dengan tiga wanita itu sejak 15 tahun lalu.
Walaupun poligami diharamkan di India, ia sering diamalkan dalam tradisi suku kaum dalam usaha untuk mendapatkan penerimaan masyarakat.
Poligami adalah sah di beberapa negara seperti Republik Demokratik Congo (DRC) di mana seorang lelaki baru-baru ini berkahwin dengan tiga adik-beradik kembar yang melamarnya secara serentak.

Luwizo berkawin dengan tiga isterinya di di DRC di mana orang ramai bebas untuk berkahwin lebih daripada seorang. – Agensi


Wanita pandu SUV turuni tangga salahkan GPS
Oleh KOSMO!

4 Mei 2022, 4:30 pm
WASHINGTON – Seorang wanita mabuk di Amerika Syarikat (AS) memandu kenderaannya menuruni tangga di sebuah garaj, lapor laman berita Wion News semalam.
Wanita berusia 26 tahun itu berkata, insiden itu berpunca daripada kesilapan aplikasi sistem pengesanan global (GPS).
Dia memandu kenderaan utiliti sukan (SUV ) di atas tangga menuju ke garaj Jabatan Polis Portland. Polis mendakwa bahawa wanita itu memandu dalam keadaan mabuk.
“Seorang wanita berusia 26 tahun memandu melalui Jabatan Polis melintasi plaza pejalan kaki kami dan kemudian cuba menuruni tangga ke Middle Street.
“Wanita itu memberitahu bahawa dia mengikut arahan aplikasi GPS tetapi pegawai yang menyiasat kes tersebut berpendapat kejadian itu berpunca daripada perbuatan memandu di bawah pengaruh alkohol ,’’ kata kenyataan polis.
Tambah kenyataan sama, wanita itu kemudian disaman kerana memandu di bawah pengaruh alkohol.

“Kami bernasib baik kerana dia tidak melanggar sesiapa dan kejadian itu berakhir dengan hanya kerosakan harta benda. Tolong jangan minum arak dan  memandu,’’ jelas kenyataan itu. – Agensi


Harga petrol RON97, RON95 dan diesel kekal
Oleh LUQMAN RIDHWAN MOHAMED NOR

4 Mei 2022, 5:48 pm
PUTRAJAYA – Kementerian Kewangan (MOF) memaklumkan bahawa harga petrol RON97, RON95 dan diesel mingguan kekal berkuat kuasa esok sehingga 11 Mei depan.
Menurut MOF dalam satu kenyataan, harga runcit petrol RON97 kekal pada paras RM3.94 seliter, manakala RON95 dijual RM2.05 seliter.
“Bagi diesel pula, katanya, ia masih dijual pada paras RM2.15 seliter,” katanya di sini hari ini.
MOF berkata, pengekalan harga bagi RON95 dan diesel dibuat adalah untuk melindungi pengguna daripada kesan kenaikan harga sebenar minyak petrol di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. – KOSMO! ONLINE


KPM akan selesaikan isu guru kontrak
Oleh ZULKIFLI MANZOR

4 Mei 2022, 6:33 pm
KUALA LUMPUR – Kementerian Pendidikan (KPM) akan menyelesaikan isu guru kontrak perkhidmatan (COS) ambilan Jun 2020 yang akan tamat kontrak pada Jun ini.
Menterinya, Datuk Dr. Mohd. Radzi Md. Jidin berkata, beliau telah mengarahkan perkara itu diberi perhatian dan diselesaikan segera.
“KPM sentiasa prihatin akan perkara-perkara yang dibangkitkan oleh masyarakat tentang pendidikan. Terkini perkara berkaitan kegusaran guru yang akan tamat kontrak COS mereka pada jun 2022.
“Sebenarnya perkara ini sememangnya dalam perhatian saya. Dalam hal ini saya telah arahkan supaya perkara ini diberi perhatian dan diselesaikan segera,” katanya dalam satu kenyataan hari ini.
Jelas beliau lagi, KPM dan SPP (Suruhanjaya Perkhidmatan Pendidikan) sedang mengambil tindakan sewajarnya mengikut peraturan dan tatacara yang berkuatkuasa.
“Pengumuman akan dibuat selepas proses tersebut selesai. Kami di KPM komited untuk melakukan yang terbaik demi kesejahteraan pendidikan generasi anak-anak pewaris negara,” katanya. – KOSMO! ONLINE